أعزائي المشاهدين، السلام عليكم ورحمة الله وبركاته،
أهلًا بكم في حلقة جديدة، من برنامج "الدحّيح"!
عزيزي المشاهد الجميل، عايزك تتخيل للحظة أنك طائر نورس،
بتُحلّق فوق "البحر المتوسط" متجه ناحية الشرق،
بتوصل لنقطة على الساحل بين "تل أبيب" و"حيفا"،
هناك، بيقابلك مكان رائع الجمال، يُعرف النهاردة باسم "الدور"،
دا مَصيَف مثالي،
لا يقِلّ حاجة عن شواطئ "اليونان" و"قبرص" و"صقلية"،
رملة حلوة، جو لطيف، شُعَب مرجانية،
وورا الشط مساحات خضرا مزروعة،
ولو بتحب التاريخ والجغرافيا،
فيه متحف، ومواقع أثرية من العصر البرونزي، وبيوت كتير،
بيوت لمّا تشوفها، تحس إن البيوت دي جت من "فلوريدا" واتحطت هنا،
اللي هي البيوت اللي عاملة كدا دي.
وطبعًا، فيه أكتر من Resort في المكان مليانين خدمات،
وبما إنك لسة، يا عزيزي، فاكر نفسك طائر نورس،
ما يعرفش حاجة عن المكان،
فهتشوف وانت فوق في السما كدا Resort حديث،
اسم هذا الـResort "نحشوليم"،
بس على مسافة أمتار منه،
فيه مبنى صغير، شكله وطرازه مختلف عن المكان،
وبيكسر حالة التناسق بتاعة المكان،
بيت مبني بـStyle عربي قديم وسط مباني حديثة وغربية.
خلّيني أقولّك إن سنة 1991،
واحد من سكان المكان قرر إنه يبني جنب البيت دا مركز غطس،
وبالفعل، جاب العمّال والمُعدّات وبدأوا الحفر،
ولكنهم، يا عزيزي، وهما شغّالين، وقفوا فجأة،
لمّا لقوا بقايا عظام بشرية مدفونة على عُمق مش كبير،
فردموا ومشيوا، وما رجعوش تاني.
الموقف دا شافه صيّاد اسمه "فؤاد حصّادية"،
اللي عايش في قرية عربية قريبة اسمها "الفريديس"،
لمّا هذا الصيّاد راح لصاحب المشروع وسأله، "انتم ليه يا جماعة مشيتوا من هنا؟"
فصاحب المشروع رد عليه وقام قايلّه، "والله لقينا عضم من أيام (نابليون)!"
"فؤاد" بيقول، "لأ، دا عضم لفلسطينيين اتقتلوا سنة 48، واتدفنوا هنا."
أبوه وجده حكوله على مذبحة ارتكبها جنود إسرائيليين في المكان دا،
وإن الضحايا اتدفنوا في مقابر جماعية،
واحدة من المقابر دي موجودة في ساحة لركن العربيات
Parking Lot لمَصيَف، في الـResort اللي اسمه "نحشوليم".
دا حصل قبل ما الـResort يتبني،
وقبل ما ييجي حد يغيّر اسم المنطقة دي، ويسميها "الدور"،
لمّا كانت قرية صيّادين فلسطينية اسمها "الطنطورة".
"الطنطورة" كانت قرية فلسطينية صغيرة،
موجودة على الخريطة جنوب "حيفا"،
لحد سنة 1948، كان تقريبًا عدد سكانها 1500 فلسطيني
شغّالين على الصيد والزراعة،
قرية هادية جدًا وصغيرة جدًا وجميلة جدًا جدًا.
بعد "النكبة"، ولمدة 50 سنة تقريبًا، لحد سنة 2000،
ما كانش بيتقال عن "الطنطورة"، اللي بنتكلم عنها دي، في "إسرائيل"،
غير إنها قرية دارت فيها "معركة"، Battle،
في حرب "الاستقلال" بين الإسرائيليين و"العرب"،
والإسرائيليين انتصروا.
هؤلاء العرب "هاجروا" من القرية، وراحوا لقرية "الفريديس" القريبة،
وبعدها، جُم المستوطنين وأنشأوا فيها "كيبوتس" اسمه "نحشوليم".
الوضع بيفضل كدا لحد سنة 98،
لمّا طالب إسرائيلي في جامعة "حيفا" بينشر رسالة الماجيستير بتاعته،
اسم هذا الطالب هو "ثيودور كاتز"،
أثناء إعداد "كاتز" للبحث بتاعه،
بيقابل مجموعة من قُدامى المحاربين،
تابعين للواء عسكري في الجيش الإسرائيلي اسمه لواء "ألكسندروني"،
هما دُول اللي كانوا مسئولين عن اقتحام "الطنطورة" سنة 48، يوم 22 مايو.
مع شهادات الناس، بيكتشف "كاتز" إن اللي حصل دا ما كانش معركة،
الاقتحام اللي حصل دا ما كانش مواجهة بين جيشين،
أو بين فئتين مسلحين.
لأن بالرغم من محاولات أهل القرية في المقاومة،
إلا إن تسليحهم الضعيف وقلّة خبرتهم في القتال،
خلّوا المعركة تنتهي من قبل ما تبدأ.
أنا عايز أقولّك إن استسلام الأهالي بعد هزيمتهم،
ما كانش نجاة ليهم من الموت،
ولكنه كان بداية المذبحة.
في ليلة 22 مايو، وصباح يوم 23،
استباح الجنود الإسرائيليين قرية "الطنطورة" كلها،
في الأول، فصلوا بين الرجالة والستات،
الستات اتجردوا من الفلوس والدهب وأي شيء له قيمة،
وأجبرهم الجنود على الخروج من القرية،
خرجوا، مش عارفين يروحوا فين!
الرجالة بقى، تم إجبارهم على التجمُّع عند الشاطئ،
اللي لسة فيه البيت العربي، اللي كنت بأحكيلك عنه،
الرجالة دُول، ما تفتكرش إن هما رجالة كبار وبس،
أي ذَكَر كان شكله يدّي فوق الـ13 سنة، كانوا بيعتبروه راجل.
وعند البيت، بطل الحكاية بتاعتنا، الشاهد على هذه الأحداث،
بدأت عملية الإعدام.
خلّيني أقولّك إن الشهادات
اللي سمعها "تيدي كاتز" من الجنود كانت مرعبة.
اتجمّعت هذه الشهادات واتحطّت في فيلم اسمه "طنطورة"،
مخرجه إسرائيلي، اسمه "ألون شوارتز".
واحد من الجنود دُول قال
إنهم كانوا بيحطوا الناس في براميل، ويضربوا نار على البراميل،
وإنه، لسة لحد النهاردة، فاكر شكل الدم في البراميل!
واحد تاني قال إن فيه ظابط جه،
الظابط دا، لاحقًا، هيبقى رتبة كبيرة في وزارة الدفاع،
طلّع مسدسه وبدأ يقتل الأسرى على الشط، واحد ورا التاني،
جندي صهيوني تالت اسمه "أميتزور كوهين"، قال نصًا وهو بيضحك،
كان بيقول، I was a murderer
I didn't take prisoners، "ما كنتش باخد مساجين، كنت بأقتل."
تفتكر، يا عزيزي، قتل كام واحد؟
الحقيقة، لا انت ولا هو يعرف،
الراجل قال وهو بيضحك، "والله أنا ما كنتش بعِدّ
أنا كان معايا Machine Gun فيها 250 رصاصة، وخلّصتهم."
عزيزي، لو لاحظت في اللي بأقولهولك دا، دي مش شهادات الضحايا،
دي شهادات الناس اللي قتلت،
الناس اللي بيحكوا، المفروض يكونوا بيحاولوا يخففوا من بشاعة اللي هما عملوه،
فتخيل هذه البشاعة، بعد التخفيف!
شهادات الضحايا أبشع من كدا بمراحل!
والشهادات دي، لو عايز تطلّع عليها، موجودة في المصادر.
معظم الضحايا اللي نجوا من القتل اتهجّروا كلاجئين في مخيمات،
بعضهم في "سوريا"، وبعضهم عايش لسة لحد النهاردة في قرية "الفريديس"،
بمعنى، إن هما راحوا عاشوا في قرية تبعد كيلومترات قليلة
عن المكان اللي عاشوا فيه واللي عائلاتهم اتقتلت فيه.
كل دا، ويا ريتهم يعرفوا جدودهم دُول اتدفنوا فين! كلها تخمينات!
يمكن لحد مايو 2023،
لمّا وكالة اسمها Forensic Architecture
عملت تحقيق ونشرت نتايجه اللي بتحاول تجاوب على السؤال دا،
الناس اللي بنتكلم عليهم دُول اتدفنوا فين؟
جابوا صور اتاخدت من الجو لقرية "الطنطورة"،
من سنة 1946 لـ1949،
صور قبل المجزرة، وصور بعدها،
وعملوا تحليل للصور دي، وقارنوها بخرايط حالية للمكان،
وكمان، خدوا صور حديثة بالقمر الصناعي،
وعملوا 3D Modelling لكل التغييرات اللي حصلت في المكان،
وكمان، جمّعوا شهادات من أشخاص ناجيين من المذبحة،
وطلعوا بتقرير بيحدد بدِقّة أماكن المقابر الجماعية،
أكبر اتنين من الأماكن دي موجودين جنب المدافن القديمة بتاعة القرية،
وتحت موقف العربيات اللي بيخدّم على شاطئ وResort!
لحد النهاردة، يا عزيزي، لو دخلت على "جوجل" عشان تعمل Search على الأماكن دي،
أول حاجة هتقابلك هتبقى حجوزات فنادق وأماكن أنشطة ترفيهية،
رغم إن كل دا مبني حرفيًا فوق ساحات إعدام ومقابر جماعية!
وكأن الشكل اللي عليه "الطنطورة" النهاردة
هو مجاز أو Metaphor عن "إسرائيل" كلها،
طبقة رُقَيّقة جدًا من التحضُّر والتقدم الغربي،
وتحت كل دا، على عمق متر واحد بس،
أدلة باقية لحد النهاردة على القتل، والتطهير والإبادة العرقية!
عزيزي المشاهد الجميل،
كل اللي حكيتهولك دا مصادره إسرائيلية،
مش مصادر غربية، لأ، إسرائيلية.
المصادر العربية فيها تفاصيل أبشع بكتير!
بس أنا عندي سبب، ليه اخترت هذه المصادر،
لأن عايز أعرضلك بعض الأمثلة للأصوات القليلة الإسرائيلية
اللي حاولت تحفر في حاجة زي "النكبة"،
وأقولّك المصير اللي حصلّهم،
من The Only Democracy in The Middle East،
"الدولة الديمقراطية الوحيدة في (الشرق الأوسط)!"
الناس دُول، اللي بأحكيلك عنهم، اتنكّل بيهم.
"تيدي كاتز" مثلًا، اللي عمل اللقاءات مع قدماء المحاربين دُول،
اترفع عليه قضية تشهير، من ناس بالتعريف هما مجرمين حرب،
واتسحبت رسالة الماجيستير بتاعته من مكتبة الجامعة،
واضطر إنه يقبل بالتراجع عن كل اللي قاله،
وانتهى "كاريره" الأكاديمي تمامًا!
أما بقى، "إيال وايزمان"، اللي هو أنشأ مؤسسة Forensic Architecture،
اللي انت شُفت الصور بتاعتهم من شوية دُول،
الراجل دا، الحمد لله، كان حظه أوفَر شوية،
كتبه اتمنعت بس في "إسرائيل"،
وخصوصًا، كتابه "أرض جوفاء"، لأن هذا الكتاب يُعتبر دليل إدانة.
هو الراجل، ببساطة شديدة، بيوضّح طريقة الاحتلال الإسرائيلي في بناء المستوطنات،
بشكل يخنق ويطرد الفلسطينيين، تخيل!
اللي بأحكيلك عنهم دُول ليسوا حالات فردية،
فيه أمثلة كتير على أي حد بيحاول يتكلم على "النكبة" في "إسرائيل"،
ومحاولة منعه من دا،
لدرجة إن سنة 2011، الـ"كينيست" وافق على قانون
اتعرف باسم The Nakba Law، "قانون (النكبة)"،
القانون دا بيدّي الحق لوزارة المالية
إنها تمنع التمويل والدعم الحكومي عن أي مؤسسة بتتكلم عن "النكبة".
يعني مثلًا، لو انت جامعة أو مؤسسة بحثية بتبحث في الأشياء،
وفيه بروفيسور هيعمل عندك محاضرة عن "النكبة"،
فمن حق الدولة إنها تلغي الدعم والتمويل عن الجامعة، وبالقانون.
بالقانون دا، كُتُب كتير ما خرجتش للنور، ومقالات ما اتنشرتش، وأفلام ما اتصورتش،
كل دا، عشان ما حدش يفسد القصة اللي "إسرائيل" بتحاول تحكيها عن نفسها،
خصوصًا، لمّا يكون الحد دا يهودي ومش مختار يكون صهيوني!
الموقف دا بيبقى غريب! "الله، ازاي؟!"
لدرجة إنه بيُطلق على هؤلاء، اليهود اللي كارهين فكرة الصهيونية،
"يهود كارهين لأنفسهم". وصف مهين.
من أشهر الناس دُول، الـSelf-hating Jews،
المؤرخ "إيلان بابيه"، اللي شِبه اتطرد من جامعة "حيفا"،
وصاحب الكتاب المشهور، Ten Myths About Israel
"10 أساطير عن (إسرائيل)".
دي أساطير، "إسرائيل" بتحاول تصدّرها للعالم،
وتحديدًا للخيال الغربي.
الحكاية اللي بتحكيها "إسرائيل" عن نفسها،
وبتدرّسها للأطفال في المدارس كسردية وطنية،
ممكن نُبصّلها بطريقة من اتنين،
إما إنها مجموعة من الأكاذيب تحت بعض، ونقف هنا،
أو إنها مجموعة من الأكاذيب تحت بعض، بس احنا محتاجين نفهمها،
عشان نفهم ليه العالم مصدّقها بالشكل دا.
السردية دي بتبدأ بالممالك اليهودية على أرض "فلسطين"،
اللي اتدمرت واتهدم معاها هيكل أو معبد "سليمان"،
ومن سنة 70 ميلاديًا، تشتت اليهود في كل بقاع الأرض،
ولمدة 2000 سنة، اتعرّضوا لكل أشكال التمييز والاضطهاد،
اللي بتبلغ ذروتها في الـ"هولوكوست"،
وكمحاولة للنجاة، بيقرر اليهود الباقيين إنهم يهربوا ويرجعوا لأرض الأجداد.
دا هو الجزء الأول من القصة،
اللي بتقدّم فيه "إسرائيل" نفسها لحظة البداية الضعيفة،
وبالتالي، بتكسب التعاطف معاها،
وبالتالي، يبقى أسهل تشتري منها بقية القصة بعد كدا.
بقية القصة مثلًا، ممكن تشوفها
في كتاب جغرافيا الصف السادس في المدارس الإسرائيلية،
اللي بتوصف عودة اليهود المستوطنين الشجعان اللي اشتروا الأرض، وبدأوا في تعميرها،
واستخدموا كل وسائل التكنولوجية الحديثة!
لو قُلتلك كدا ووقفت، مش كفاية،
لازم أدّيك مجموعة تانية من التفاصيل، عشان أرسم صورة في خيالك،
فنلاقي الكتاب بيكمّل يقول
إن المستوطنين وصلوا الأرض دي لقوها عبارة عن أطلال ومستنقعات،
فعملوا إيه؟ حفروا آبار ميّه عذبة،
استخدموا أسمدة، عشان ينفع الأراضي تتزرع،
وطوّروا تقنيات للبناء، وطهّروا المستنقعات، وردموها،
فقدروا يقضوا على الملاريا اللي كانت بتفتك بيهم،
وأنشأوا مدن زي "تل أبيب"، أول مينا في المنطقة!
وخُد بقى التفصيلة دي، الساحل قُدّام "تل أبيب" ساحل ضحل،
فصعب إنك تعرف تعمل فيه مينا،
ولكن المستوطنين نجحوا في دا!
لو تأملت معايا الجزء اللي فات،
فهو الهدف منه إثارة الإعجاب،
ورسم صورة عن الناس الضعاف اللي أول ما لقوا فرصة، قدروا ينجحوا،
بشكل، يا عزيزي، بيفكرك بمين؟
بالمستوطن الأبيض اللي راح "أمريكا الشمالية"
عشان يبني "الولايات المتحدة الأمريكية".
لحد الجزء دا من القصة، حاجتين اتحققوا، التعاطف والإعجاب.
أي قصة، يا عزيزي، محتاجة حاجة مهمة أوي،
محتاجة يكون فيه "صراع"، والصراع محتاج "شرير".
الشرير الأول في القصة الإسرائيلية هو، وللمفاجأة، الانتداب البريطاني،
دا مش شرير تقليدي، دا الشرير اللي بيعطّل هجرات اليهود،
وبيحاول إجهاض حلمهم في بناء دولة.
تخيل، يا عزيزي، الشرير بيحاول يمنع اليهود
من إنهم يهربوا من المحارق في "أوروبا"،
وييجوا يأمنوا في وطنهم الجديد!
فبالتالي، انت كحد بيسمع القصة دي، تكره هذا الشرير، "ما تسيبهم يهربوا يا عم!"
ومنتظر اللحظة اللي البطل فيها هينتصر عليه!
الرواية الإسرائيلية مش بتقدّملك بطل واحد،
بتقدّملك أبطال، أبطال زي "مناحم بيجن"، "إسحاق رابين"،
"أرييل شارون"، "شيمون بيريز"،
اللي انضموا لتنظيمات عسكرية، زي "هاجاناه" و"أرجون" و"ليحي".
ولو جيت ركّزت، يا عزيزي، هتلاقي إن فيه ذكاء في اختيار هذه الأسامي،
كلمة "ليحي" دي معناها "المقاتلون من أجل حرية (إسرائيل)"،
فأنا بأقدّملك هنا قصة فيها تنظيم عسكري اسمه "مدافعون عن الحرية"،
أكيد هتتعاطف معايا وتصدّقني،
وتصدّق التضحيات والشجاعة اليهودية
اللي بتنجح في إجبار "بريطانيا" على الجلاء، على الخروج.
وكمان، هتفرح معايا
إن خروج "بريطانيا" دا هيبقى استقلال من الاستعمار،
وتحرر لليهود من الشتات التاريخي.
وتفرح كمان معايا لمّا "الأمم المتحدة" تعلن قرار 181، في نوفمبر 47،
اللي بيقسّم أرض "فلسطين" التاريخية لدولة يهودية ودولة عربية!
كل اللي أنا قُلتهولك فوق دا، يا عزيزي، انت عارف إن هو تلفيق.
اللي أنا بأحاول أبرزه هنا، إن دا تلفيق معمول كويس،
عنده قُدرة كبيرة على الإقناع.
تخيل لمّا أحكي الحكاية دي كلها لشخص ما يعرفش!
وبعد الكلام دا، أقولّه إن "إسرائيل" يوم 14 مايو 1948، أصبحت دولة،
وليها رئيس وزرا اسمه "ديفيد بن جوريون"،
ثم أقولّه على طول إن بعد يوم واحد من تأسيس دولتك،
فيه شرير تاني هجم على هذا الحلم!
تحسّها، يا عزيزي، حبكة فيلم أمريكاني،
خلاص، البطل هينتصر، بعد ما قدر يكسب أول شرير،
والفيلم خلاص هيخلص، يطلعله شرير تاني!
اللي بيتفرج على هذا الفيلم
مستحيل يصدّق إن الشرير التاني اللي طلع دا مش شرير!
الشرير التاني دا هو احنا!
حسب سردية "إسرائيل"، فبعد يوم واحد من إعلان الدولة،
7 جيوش عربية قررت إنها تتحد وتهجم على هذه الدولة الوليدة
عشان تطّهرها من اليهود!
"مصر"، "الأردن"، "سوريا"،
"لبنان"، "السعودية"، و"العراق"
وقوات من عرب "فلسطين"،
كل دُول عليك انت لوحدك!
هل القصة بتُقف هنا؟ لأ.
وبتكمّل الرواية الإسرائيلية باستدعاء قصة بني "إسرائيل"،
قصة "داوود" و"جالوت"،
"داوود" الشابّ الصغير الضعيف،
اللي في يوم من الأيام، هيخُش في معركة قُدّام "جالوت" القوي العملاق،
وبسبب إيمان "داوود" وشجاعته، هيقدر ينتصر على "جالوت".
طبعًا في هذه القصة، "إسرائيل" هي "داوود" والـ7 جيوش العربية هما "جالوت"!
بذمتك، لمّا أحكيلك قصة كدا، هتتعاطف مع مين؟
دا انت كمان هتصدّقني لمّا أقولّك شيء وقح أكتر بكتير،
هأقولّك إن العرب من ساكني "فلسطين"
خرجوا من أرضهم عشان يدّوا فرصة للـ7 جيوش عشان يبيدوا اليهود،
وهتصدّقني لو قُلتلك
إن "إسرائيل" حاولت بكل الأشكال إنها تقنع الفلسطينيين يرجعوا،
لكن هما اللي رفضوا يرجعوا أرضهم، وفضّلوا الحياة كلاجئين!
تخيل، فيه قصة بتحاول تقنعني إن فيه ناس رفضوا إن هما يرجعوا يعيشوا في أرضهم!
دا شيء صعب الاقتناع بيه.
بس لأن القصة، هما بيعرفوا يحكوها كويس، فيبدو إن فيه ناس بتصدّقها!
ويبدو إن فيه ناس مصدّقة إن لحد هذه اللحظة
إن "إسرائيل" ما بتحاولش تعمل أي حاجة غير السلام مع جيرانها اللي بيكرهوها!
وبتنتهي القصة إن "إسرائيل" ما عندهاش أي حلم غير السلام!
ولكنها برضه، مستعدة دايمًا تدافع عن نفسها،
بدليل إن جيشها اسمه "جيش الدفاع"!
وأكيد، بعد الملحمة اللي حكيتهالك دي،
لمّا أقولّك إن جيش الدفاع هو "أنبل جيش في العالم"، أكيد هتصدّقني.
دي، يا عزيزي، قصة مزوّرة بالكامل،
بتتكون من أكاذيب كاملة وأنصاف حقائق،
ولكن فيها "إسرائيل" الـUnderdog،
ويبدو إن هو دا السبب اللي بيسهّل التعاطف معاها.
أنا عارف إن القصة مزوّرة،
وانت عارف إن القصة مزوّرة،
بس يبدو إن المواطن الأبيض العادي، اللي اهتمامه بالعالم ما يتعدّاش صالة بيتهم،
الحياة بالنسباله Iced Coffee على الآخر!
على رأي "عبّود"، أقوى مراسل في العالم.
يبدو كدا إن هذا المواطن ما يعرفش إنها مزوّرة،
لأن لعقود طويلة جدًا، "إسرائيل" استثمرت في احتلال الخيال الغربي بالقصة دي،
بشكل يسهّل إن القصة الحقيقية تفضل مدفونة تحتها،
وأنا، النهاردة، جاي أحكيلك القصة الحقيقية، "النكبة".
عزيزي المشاهد الجميل،
الأسطورة الأولى، هي إن فيه حاجة اسمها "اليهود"،
كلهم على بعض كدا من أول التاريخ،
شعب واحد وجنس واحد وآمال واحدة،
بيُضطهدوا بقالهم 2000 سنة،
مش أجزاء، كتلة واحدة.
بينما، لو جينا نبص على مجتمعات اليهود في "أوروبا"،
ومقارنتها مع مجتمعات اليهود في البلاد العربية،
في نهاية القرن الـ19، قصة سريعة بس،
هتقولّنا إن دا مش حقيقي.
اليهود في بلد زي "المغرب" كانوا 150 ألف،
في "مصر"، 80 ألف،
في بداية القرن الـ20، في "العراق"، في "بغداد"،
وصل عدد اليهود 50 ألف، تقريبًا، رُبع سكان مدينة "بغداد".
المجتمعات اليهودية دي كانت جزء من البلاد العربية اللي هما عايشين فيها،
يهود عرب آمنين على حياتهم وممتلكاتهم،
ليهم مدارسهم ودور العبادة بتاعتهم،
لا شك إن كانت بيقابلهم مشاكل زي أي مشاكل بتقابل أي أقلية،
ولكنهم كانوا جزء طبيعي من نسيج مجتمعاتهم،
والبلاد دي كلها كانت جزء من الدولة العثمانية،
اللي كانت متسامحة بدرجة كبيرة جدًا مع اليهود اللي فيها.
على الناحية التانية، في "أوروبا"،
كان اليهود بيواجهوا واقع مختلف،
واقع خلقته التغيرات اللي كانت بتحصل في "أوروبا" وقتها.
لو بصينا على خريطة "أوروبا" في بداية القرن الـ19،
"أوروبا"، في الوقت دا، كانت بتتحول من إمبراطوريات كبيرة
إلى دوَل قومية، Nation States.
الإمبراطوريات كانت مساحة كبيرة جدًا،
جواها شعوب وأعراق وأديان مختلفة،
الملوك بتورث بعض، والأقليات، في أغلب الأحيان، مواطنين درجة تانية،
أحيانًا ظروفهم كويسة، وأحيانًا لأ.
المجتمعات اليهودية في الإمبراطوريات الأوروبية،
كانت أقلية من الأقليات،
أقليات يهودية مقفولة على نفسها،
عايشين فيما يُسمّى الـ"جيتوهات"،
واختلاطهم بالعالم اللي حواليهم قليل، وهما شايفين نفسهم مختلفين عنه.
ولكن بقى فكرة الـNation States الجديدة دي
اللي جت تبدد الإمبراطوريات، غيّرت هذا الوضع،
"ألمانيا" مثلًا، تحولت من شوية ممالك متفرقة لدولة ألمانية مُوحَّدة،
وكذلك "إيطاليا" و"بولندا".
"معلش يا (أبو حميد)، أنا متلخبط شوية، إيه الفرق بين دا ودا؟!
هل الاسم؟ عندي أنا يا سيدي!"
الأستاذ "فوزي البِدوي"، أستاذ الدراسات اليهودية في الجامعة التونسية،
بيقول إن الـNation State، الدولة القومية الجديدة دي،
كانت بتقدّم وعد بواقع جديد،
"ما فيش حاجة اسمها أقلية أو أغلبية، فيه حاجة اسمها مواطن،
كلنا ألمان أو إيطاليين أو بولنديين،
كلنا لينا هوية واحدة بتجمعنا اسمها (الوطن)، الـNation.
حتى لو كان فيه بيننا اختلافات في الدين أو في العِرق،
فكلنا مواطنين مندمجين في وطن واحد."
رد الفعل اليهودي على الفكرة دي، انقسم،
قطاعات من المجتمعات اليهودية كانت رافضة الفكرة،
وكانت شايفة إن الطريقة الوحيدة عشان يفضلوا يهود وما يندمجوش
فينسوا أصلهم وتاريخهم، إن هما ينعزلوا، ويرفضوا التحديث،
ويميزوا نفسهم عن الهويات الجديدة اللي بتتكون،
الخوف دا، عززه العنف اللي واجهته كتير من المجتمعات اليهودية الأوروبية،
خصوصًا، في "روسيا" و"بولندا"،
لدرجة انتشار مصطلح الـPogrome،
كلمة روسية معناها قتل اليهود، تدمير ممتلكاتهم وحرق منازلهم.
على الناحية التانية، فيه قطاعات في المجتمعات يهودية في "أوروبا"
كانت شايفة إن العنف دا مؤقت، وهيختفي مع الوقت،
وإن الاندماج هو الحل،
كانوا شايفين قُدّامهم فرصة يتعلموا،
ويستفيدوا من المعرفة الأوروبية الحديثة، اللي بتتطور بسرعة،
وينصهروا في المجتمع لّما يشتغلوا وظايف حديثة،
أطباء وشعراء وموظفين بنوك،
وكانوا شايفين إن ثقافتهم مش هتروح ولا حاجة،
الدين واللغة هما اللي هيحفظوا ثقافتهم.
بس في الحالتين، اللي كانوا رافضين أو اللي كانوا قابلين،
كانوا شايفين نفسهم مواطنين أوروبيين في بلاد أوروبية.
كل اللي بأحكيهولك دا بينفي إن فيه كتلة على بعضها كدا اسمها "اليهود"،
في الآخر، اليهود دُول أفراد في مجتمعات،
أحوالهم بتتغير من أحسن لأسوأ، أو من أسوأ لأحسن،
على حسب هما امتى في التاريخ وفين في الجغرافيا.
بينما الرؤية الصهيونية بتحاول تعمل العكس،
وتصور اليهود كحالة فريدة في التاريخ،
والعداء ضدهم ثابت وقَدَري،
لدرجة إن مفكر صهيوني اسمه "ليون بينسكر"،
بيقول عن "معاداة السامية" إنها...
المؤرخ الإسرائيلي "إيلان بابيه"، المُعادي للصهيونية،
بيقول إن أسوأ حاجة عملتها الصهيونية كانت التلاعب بالديانة اليهودية،
بحيث إنها تستعمل الدين كمبرر، لتحقيق فكرة استعمارية بالأساس.
"معلش يا (أبو حميد)، ممكن تفنّطهالي؟ مش فاهم!"
انت، يا عزيزي، أنا عارفك، انت بتحب الحكايات، صح؟
عايز حكاية وصراع وشرير... وكدا، صح؟
أنا قُلتلك من شوية إن في "أوروبا" كان فيه يهود قابلين للاندماج، ويهود رافضينه،
من هؤلاء اللي كانوا قابلين الاندماج،
كان صحفي نمساوي اسمه "ثيودور هرتزل"،
دا شابّ من عائلة يهودية غنية جدًا،
متعلم وثقافته ألمانية،
وتقريبًا، ما يعرفش من العبري غير "شالوم"!
علاقته بالدين تكاد تكون معدومة.
بعض الناس بيقولوا إن هو Borderline ملحد.
"ثانية واحدة يا (أبو حميد)! (هرتزل) بتاع الصهيونية و(إسرائيل)
علاقته بالدين كانت معدومة، وكان عايز يندمج في المجتمع الأوروبي؟!"
دا، يا عزيزي، بناء درامي، دا الـComing of Age، دا الـJaunra.
"هرتزل" سنة 1894 راح "باريس" يغطي قضية مهمة،
لظابط فرنسي يهودي اسمه "ألفريد درايفوس"،
الراجل دا متهم بتسريب معلومات سرّية للألمان.
القضية دي، يا عزيزي، هزت "فرنسا"، لأن المجتمع انقسم،
ناس بتؤيد براءته، وناس بتتهمه بالخيانة العظمى،
لحد هنا تمام. قضية، محاكمة، هتافات، عادي!
بنشغّل الـ"سوشيال ميديا"!
ولكن اللي ما كانش عادي إن بعض المظاهرات اللي كانت ضد "درايفوس"
هتافاتها كانت بتقول...
"الموت لليهود!"
دا فين، يا عزيزي؟ دا في "باريس"، معقل التنوير والحداثة!
صحيح إن بعض المصادر بتقول إن "هرتزل" كان بيبالغ،
وإن الهتاف كان Death to The Traitor، "الموت للخاين"،
بس الأكيد في الحالتين إن "هرتزل" بيعتبر هذا الموقف نقطة تحول،
اللي حصل دا خلّاه يفقد إيمانه بالاندماج مع المجتمعات،
"بقى دلوقتي إيه؟ مايل للانعزال؟!"
الحقيقة، هو فكّه من موضوع الاندماج والانعزال دا،
هو راح لاختيار تالت، ما كانش معروف ولا منتشر وقتها،
ولا ليه جمهور في المجتمعات اليهودية الأوروبية،
ألا وهو فكرة كدا اسمها "الصهيونية".
"يا نهار أبيض يا (أبو حميد)! يعني اليهود ما كانوش صهيونيين من الأول؟!"
لأ، يا عزيزي. الصهيونية في واقع الأمر فكرة ظهرت في القرن الـ16،
ظهرت فين؟ عند بعض المسيحيين، وبالأخص البروتستانت،
وبالأخص بالأخص، في "بريطانيا".
الفكرة ببساطة بتقول إن اليهود يرجعوا "القدس"
ويبنوا الهيكل كتمهيد لعودة "السيد المسيح".
فضلت الفكرة دي مكمّلة كدا لحد القرن الـ19،
فكرة عادية، موجودة، ما حدش مهتم بيها.
اليهود كانوا يسمعوا الكلام دا ويقولوا، "تمام، هنظبّط ونكلمكم!
مش عايزيننا نبقى مواطنين؟ هه؟!
عايزيننا احنا نمشي، وانتم تاخدوا المواطنة لوحديكم؟!
فاهمين على فكرة!"
بس الصهيونية اليهودية في القرن الـ19 كانت مختلفة عن كدا،
وخصوصًا، صهيونية "هرتزل".
ما كانش الموضوع ببساطة إن اليهود يرجعوا "القدس".
الكاتب المصري "السيد ياسين" في كتابه "تشريح العقل الإسرائيلي"،
بيحاول يدّينا صورة أوضح ومفصّلة أكتر عن الصهيونية اليهودية،
الصهيونية اليهودية فكرة عنصرية،
بتشوف إن كل البشر في كل مكان وكل زمان،
مغروس جوا أعماق أعماقهم كراهية ضد اليهود!
يعني، لو جبتلي طفل صغير عنده 4 سنين لسة متعلّم الكلام،
وسألته، "انت يا حبيبي بتحب اليهود ولّا لأ؟!"
هيقولّك، "آه، عادي." هيقوم الصهيوني قام قايلّك، "لأ،
هو بيقول كدا، بس هو من جوا ما بيحبهومش!"
الصهيونية بتعادي الآخر الغير يهودي،
وشايفة إن الكراهية دي محفورة جواه مش لأي سبب، غير لأنه مش يهودي!
وبالتالي، الحل الوحيد عند اليهود عشان يبقوا آمنين،
إن هما يعملوا دولة نقية ليهم من غير آخرين، كلها يهود!
لا تقولّي بقى اندماج ولا انعزال ولا تواصل مع الآخر،
دولة ليهم لوحدهم، ما حدش يعيش فيها معاهم،
أو على الأقل، على الأقل يعني، يبقوا هما الأغلبية الكاسحة، اللي بتحكُم،
الفكرة دي هيأصّلها "هرتزل" في كتابه "دولة اليهود".
"طب يا (أبو حميد)، معلش يعني، مين هما اليهود بقى؟"
والله، يا عزيزي، أنا ما عنديش فكرة عن هذا السؤال،
ولكن أقدر أقولّك التعريف الصهيوني،
الفكرة الصهيونية إن اليهود جنس واحد نقي، Pure،
من أول لحظة لآخر لحظة،
هما مش مجرد دين، اليهودية ليست ديانة تبشيرية،
ما بيسعوش إن هما يضموا الآخرين لعقيدتهم، ولا يتجوزوا منهم،
فبالتالي، الصهيونية بتشوف اليهود أقرب لجنس أو شعب أو عِرق نقي،
ودي كمان فكرة عنصرية.
مش بس كدا، على حسب كلام الباحثة "بديعة أمين"،
فهي بتقول إن واحدة من أسس الصهيونية
إن اليهود اللي بيظلمهم بس الناس التانية،
لكن يستحيل يكون فيه يهودي بيظلم يهودي!
فاكر، يا عزيزي، لمّا قلتلك موضوع الـSelf-hating Jews،
"اليهودي الذي يكره نفسه"؟
الصهيونية بترتبك لمّا يهودي ينتقدها،
باختصار يعني، الصهيونية قائمة على اعتقاد إن العالم كله يكره اليهود،
إن العالم كله "معادي للسامية"،
واللي مش "مُعادي للسامية"، فيه احتمال يعاديها!
"هرتزل" شايف إن الظُلم والكراهية و"معاداة السامية"،
هيبقوا القوة اللي هترشد اليهود للحل، أو بتعبيره...
"احنا شعب واحد، أعداءنا خلّونا متحدين."
بصراحة، يا عزيزي، هذه الفكرة بأجدها مخيفة،
إن فيه حد يقول إن توحُّد مجموعة من الناس قايم على كراهية باقي الناس ليهم،
يعني، بيتم تعريفك بالناس اللي بتكرهك.
وبالفعل، يا عزيزي، من غير "معاداة السامية"،
مش هيبقى فيه حاجة اسمها "صهيونية".
تخيل، يا عزيزي، إن فيه فكرة قايمة على إن الكل بيرفضها،
وفي اللحظة اللي الكل هيقبلها، هتُقع!
"هرتزل" كان شايف إن "معاداة السامية"
هتكون هي القوة الدافعة اللي هتمكّن اليهود من بناء دولتهم.
باختصار، يا عزيزي، بعد كل الكلام الكتير دا،
الصهيونية كانت فكرة ردت على العنصرية ضد اليهود
بعنصرية مضادة تجاه كل ما هو غير يهودي.
إذًا، فالحل بيبقى إن اليهود يعيشوا في دولة لوحدهم.
"هرتزل" بقى قعد يفكر، "يا ترى فين الدولة دي؟!"
كان فيه مقترحات زي "الأرجنتين"، "أوغندا"، "مدغشقر"، "روسيا"،
لأن، زي ما قلتلك، الموضوع، يا عزيزي، في الأول لم يكن له علاقة بالدين،
كان المهم، "إنشاء دولة وخلاص، نحفظ بيها نفسنا
من كراهية اليهود المزروعة في غير اليهود."
خلّيني أقولّك، يا عزيزي، المفاجأة.
المفاجأة هي إن معظم القطاعات اليهودية
اللي "هرتزل" عرض عليهم موضوع الصهيونية دا، ونعملّكم دولة وكدا،
عملوله Like، وقالوله، "هنظبّط ونكلّمك.
اسبق انت، واحنا هنحصّلك!"
دُول مين؟ دُول المُضطهَدين نفسهم.
اللي استغربوا، "ليه نهاجر من البلاد اللي عيشنا فيها طول عمرنا؟!
ما نطالب بحقوقنا فيها!
ولو هنهاجر، فنهاجر لعالم جديد، (أمريكا)."
اللي كان بالفعل الوجهة الأولى ليهود "أوروبا".
عشان تتحول مدينة زي "نيويورك" في أواخر القرن الـ19
لأهم مدينة يهودية في العالم.
عايز أقولّك إن المؤتمر الصهيوني الأول
كان المفروض يتعمل في "ميونخ"،
بس Interestingly Enough، اليهود الألمان رفضوا الكلام الفارغ دا،
لدرجة إن كتير من الحاخامات شاف إن الفكرة الصهيونية دي أصلًا
تحدّي للإرادة الإلهية اللي كتبت الشتات للشعب اليهودي.
وقتها، "هرتزل" فكر في الفكرة، اللي اتكلمنا عنها قبل كدا،
وهي "إن أنا محتاج عشان أقنع الناس دي
يبقى عندي قصة حلوة جدًا، حتى لو مش حقيقية،
محتاج أسطورة الناس تتلم حواليها."
في كتابها "تاريخ الأسطورة"، بتقول "كارين أرمسترونج"،
"الأسطورة حقيقة لأنها مؤثرة، وليس لأنها حقيقة."
"هرتزل" فهم كويس إن يهود "أوروبا" خايفين من السفر لمجهول مش عارفينه،
"هنروح (أوغندا) نعمل إيه؟! حرّ أوي!
هنروح (روسيا) نعمل إيه؟! برد أوي!
تخيل، نبقى مُضطهَدين وبردانين!"
ولكن ماذا بقى بقى بقى لو كانت الوجهة معروفة ومضمونة ومقدسة،
ونهاية سعيدة لحكاية حزينة؟
دي، يا عزيزي، كانت الطريقة الوحيدة اللي قدر يقنعهم بيها،
"احنا، يا جماعة، مش هنهاجر مكان تاني، احنا هنرجع لوطننا."
وقتها، في مؤتمر الصهيونية الأول في "بازل"، 1897،
الحركة الصهيونية أعلنت عن وجهتها، "فلسطين"،
وعلى حسب تعبير عالِم الاجتماعي الأرجنتيني "بيدرو بريجير"،
حوّل "هرتزل" حكاية الشتات التوراتية، هذه الحكاية الملحمية المؤثرة،
لعقد تمليك حديث لـ"فلسطين"!
عشان تكون الهجرة ساعتها مش حل سياسي، وإنما واجب ديني.
ومن هنا، يا عزيزي، بدأ الخلط بين الصهيونية واليهودية،
دا اللي بعد كدا عمل المغالطة بتاعة إن اليهودية هي الصهيونية،
وإن معاداة الصهيونية هي هي معاداة اليهودية!
"أرض بلا شعب" هي أشهر الأفكار الصهيونية،
على الرغم من إن "فلسطين" في نهاية القرن الـ19 وبداية القرن الـ20،
كانت مجتمع متكامل،
بيعيش فيها أغلبية مسلمة، ومسيحيين، وأقلية يهودية،
مجتمع، رغم تنوعه الديني، إلا إنه كان متجانس ثقافيًا،
"يافا"، أكبر مدينة على الساحل الشرقي،
كان عايش فيها أكتر من 60 ألف فلسطيني،
فيها سينمات ومسارح،
ومينا أقدم من ميناء "تل أبيب" الحديث بمئات السنين.
البعثة البريطانية اللي جت "فلسطين" من سنة 1871 لـ1877،
عملت عن "فلسطين" موسوعة من 12 جزء،
وكتبت فيها أسامي 13 ألف مكان.
وبالتالي، دا بيسيبنا قُدّام احتمال من اتنين لمعنى كلمة "أرض بلا شعب".
الاحتمال الأول بيقوله عالم الاجتماع الأرجنتيني "بيدرو بريجير"،
وهو إن قادة الحركة الصهيونية اللي بتطالب بالرجوع إلى "أرض الميعاد"،
هذه الأرض المقدسة، اللي هتتحقق فيها كل أحلامهم،
ما كانوش يعرفوا عنها حاجة أصلًا!
لأن العالم، غالبًا بالنسبالهم، كان "أوروبا" بس،
كل معلوماتهم عن "فلسطين" مصدرها حكايات الرحالة والمغامرين،
وانت لمّا تكون رحّالة،
مش هترجع تقول للناس في "أوروبا" إنك رُحت مغامرة لـ"يافا"،
فلقيت فيها حاجات عندنا، زي السينما أو المسارح،
كدا الـReach هيقع، مش Exotic كفاية!
انت يا أسطى رُحت "الشرق" يا أسطى،
اعمل صورة كدا عن "الشرق" البدائي،
خِيَم وجِمال وقصص "ألف ليلة وليلة"،
وأرض فاضية، ومستنية عودة اليهود!
فدا التفسير الأول لفكرة "أرض بلا شعب".
أما التفسير التاني، فبيطرحه المؤرخ الفلسطيني "سلمان أبو ستة"،
بيقول إن "أرض بلا شعب" دي كانت النية الصهيونية،
إن هما يخلّوا الأرض من غير شعب، وخلّيني أشرحلك.
لحد نهاية القرن الـ19، نسبة اليهود بعد الهجرة
ما كانتش تتعدى 3% من مجمل "فلسطين"،
اللي كانت، ساعتها، تحت الحُكم العثماني،
وفشلت محاولات "هرتزل" إنه يقنع السلطان العثماني إنه يخصص أرض لليهود،
السلطان رفض، بس ساب الهجرة تفضل بتحصل زي ما كانت،
لأن زي ما قلتلك، العرب والعثمانيين
ما كانش عندهم مشكلة مع اليهود لمجرد كونهم يهود،
"انت يهودي، عايز تيجي تقعد معانا بسلام، اتفضل.
لأ، انت صهيوني بقى؟! لأ! دا..."
استمرت الهجرات.
وفي سنة 1907، هيأسس الصهيوني "حاييم وايزمان"
شركة تطوير أراضي في "يافا".
"حاييم وايزمان" دا شخصية شديدة الأهمية في التاريخ الصهيوني،
يهودي علاقته بالدين تكاد تكون منعدمة.
"إيه يا (أبو حميد) الناس اللي ما تعرفش ربنا دي؟!"
المهم، الشركة دي هدفها كان شرا الأراضي من الفلسطينيين بشكل منظم،
ولكن على حسب كلام البروفيسور الأمريكي "وولتر لين"،
في مجتمع زراعي زي دا، الفلّاحين رفضوا يتخلّوا عن أرضهم عشان الفلوس،
لأن أرضهم دي أساس حياتهم، أساس قوتهم،
خصوصًا، إن الصفقة كانت بتشترط طرد الفلّاحين العرب من الأرض!
أو يخلّوها "أرض بلا شعب"، "عشان نجيب الشعب بتاعنا."
عشان كدا، مش هينجح الصهاينة إنهم يشتروا أراضي
غير ممن يُسمّوا
الناس اللي بيتملكوا أراضي كتير، بس مش عايشين فيها،
زي مثلًا، أحد العائلات اللبنانية اللي كانوا عايشين في "أوروبا"،
واللي في 1910، باعوا 200 كيلومتر مربع في "مرج ابن عامر" للوكالات اليهودية.
لحد هنا، يبدو الموضوع بريء،
يهود مهاجرين من "أوروبا" جايين يعيشوا في مكان جديد ويزرعوا.
ولكن تنظيم شكل المزارع اللي عملوها ما كانش بيوحي بكدا أوي،
اللي عمله الصهاينة من اللحظة الأولى واللي استمر معاهم في كل أرض استحوذوا عليها
كان كالآتي، أولًا، رفض العمل مع فلسطينيين في الأرض،
"انت مش جاي تشتغل معاهم، انت جاي تحل محلهم!
افتكر القاعدة: أرض بلا شعب."
فبالتالي، الشرط دا بيعني العمالة كلها لازم تبقى يهودية،
لدرجة إن "مرج ابن عامر" خرج منه 60 ألف فلسطيني،
وتم استبدالهم بيهود مهاجرين.
الشرط التاني كان حراسة الأرض،
اتشكلت فِرَق حراسة يهودية اسمها "هاشومير"،
غرض هذه الفِرَق الحفاظ على هذه الأراضي،
لأن من اللحظة الأولى بيعتبروا أي حاجة بتحيط الأرض مُعادية،
الحراسة دي هتقوّي العلاقة بين اليهود والأرض الجديدة.
تالت شرط، يا عزيزي، كان المقاطعة،
"احنا هنقاطع الفلسطينيين اقتصاديًا.
أنا مش جاي عشان أتاجر معاك،
أنا جاي أعمل منتجات يهودية، وأشتغل مع يهود."
الشكل دا في التعامل مع الأرض كانت استراتيجية صهيونية،
ربما ساعتها ما كانتش واضحة أوي،
ولكنها مش هتتغير كتير من بداية القرن الـ20 وانت طالع.
ورغم إن هذه الاستراتيجية لم تكن بهذا الوضوح من البداية،
إلا إنها هتثير قلق بعض الفلسطينيين،
واللي هيبدأ يظهر في بعض الجرايد والصحف زي "الكرمل"،
اللي طلعت سنة 1909، وحذّرت علنًا من الحراك اليهودي في الاستيطان.
ولكن الهجرات فضلت مستمرة.
وقبل الحرب العالمية الأولى،
زاد عدد اليهود في "فلسطين" من 24 ألف لـ50 ألف.
طبعًا العدد زاد الضِعف، ولكنه ما زال ما كانش عدد كبير.
دا، يا عزيزي، حسس خطة الاستيطان إن الموضوع هياخدله ولا 100 سنة كمان!
"أعمل إيه بـ50 ألف؟! محتاجين يا شباب نسرّع الوتيرة!"
وزي أي حد عايز يسرّع نموه، "محتاجين مستثمر!"
ومين المستثمر المثالي في الحالة دي؟
"بريطانيا".
في السردية الإسرائيلية المعتادة،
"بريطانيا" عدو بيحاول يمنع قيام دولة "إسرائيل"،
بينما، يا عزيزي، لو جيت بصيت للتاريخ هتلاقي إن الحال العكس تمامًا،
وإن من غير "بريطانيا" لا يُمكن كان المشروع الصهيوني ينجح!
لحد قبل الحرب العالمية الأولى 1914،
وبعد سنين من هجرات اليهود الأوروبيين لـ"فلسطين"،
كان عددهم لا يتجاوز 50 ألف،
بينما عدد الفلسطينيين كان 500 ألف،
وزي ما قُلتلك، في القناعة الصهيونية،
هي إن لو اليهود أقلية في أي مكان، هيتم اضطهادهم،
"احنا هنهرب من (أوروبا)، اللي احنا أقلية فيها،
عشان نيجي أرض جديدة نبقى أقلية فيها برضه؟!"
وهنا، يتحرك "حاييم وايزمان"، وبيميّل كدا على "بريطانيا"،
"بأقولّكم إيه، مش عايزين تساعدونا وتخلصوا مننا، نروح (فلسطين)؟
واحنا كدا كدا أوروبيين زي بعض، هنفتحلكم فرع هناك، للمصالح بتاعتكم هناك."
الحقيقة، يا عزيزي، إن دا خلّى "بريطانيا" توافق فعلًا،
وساعدت الحركة الصهيونية وسهّلت هجرات اليهود الأوروبيين لـ"فلسطين".
هتقولّي، "يا (أبو حميد)، ليه طيب (بريطانيا) تتبرع بالمساعدة؟!
"?What's her interest
والله، يا عزيزي، عيب السؤال دا!
لو انت بتركز في الحلقات، ما كنتش سألته! هأقولّك، يا عزيزي.
"بريطانيا" في الحرب العالمية الأولى كانت بتحارب "ألمانيا"،
ومين حليفة "ألمانيا"؟ الدولة العثمانية. وقتها، كانت بتنهار ساعتها.
- "انت متضايق شوية يا (أبو حميد)؟!" - لأ، يا عزيزي، بتنهار!
"بريطانيا" كقوة استعمارية في قمة مجدها،
كانت عينيها على بعض الولايات العثمانية،
أو الحقيقة كتير من الولايات، مش بعضها!
مين بقى أحد الولايات دي؟ "فلسطين".
"بريطانيا"، يا عزيزي، كان عندها خوف شديد إن "ألمانيا" تدخل "فلسطين" وقت الحرب،
وبالتالي، تبقى قريبة من قناة "السويس"،
اللي هي بتمثل إيه لـ"بريطانيا"؟
بتمثل طريقها لمستعمراتها في "الهند".
كأن انت تروح (فلسطين)، تبقى قريب جدًا من قناة (السويس)،
تقفلهالي، ما أوصلش لمستعمراتي في (الهند)؟!
إيه يا أسطى؟! لأ طبعًا!"
مش بس كدا، "فلسطين" موقعها الجغرافي قريب، بين "البحر المتوسط" و"البحر الأحمر"،
كمان، هي بين أهم عاصمتين عربيتين وقتها، "القاهرة" و"دمشق"،
وبالتالي بقى، لو انت "بريطانيا" واحتلتها،
وحطيت فيها شوية مستعمرين أوروبيين،
أكيد عشان انت ساعدتهم، هيبقى ولاءهم ليك.
ومن هنا، الصهيونية اليهودية لقت مصلحتها في طموحات "بريطانيا" الاستعمارية.
الله يخرب بيت الاستعمار!
سنة 1915، هيقدّم الوزير البريطاني الصهيوني "هربرت صامويل"،
وثيقة سرّية لمجلس الوزراء،
عنوان هذه الوثيقة Future of Palestine، "مستقبل (فلسطين)"
بيقول فيها إن فكرة إنشاء وطن اليهود في "فلسطين"، فكرة ممتازة،
ولكنها لا يُمكن تتم، إلا بانتداب بريطاني كامل على الأرض.
هذا الانتداب يسهّل الهجرة، ويزوّد عدد اليهود لـ4 مليون يهودي.
بعدها، سنة 1917، هيتحول هذا المقترح إلى التزام بريطاني،
بوعد "بلفور" الشهير.
رسالة كتبها وزير خارجية "بريطانيا"، "آرثر بلفور"،
اللي كان، واسمع دي، صهيوني مسيحي مُعادي للسامية،
"إيه؟! دا ازاي يا (أبو حميد)؟!"
ما أنا لسة، يا عزيزي، شارحلك من شوية،
لا يوجد صهيونية بلا معاداة سامية،
أقول تاني؟ أقول تاني.
الفكرة الصهيونية مدينة لمعاداة السامية.
المهم، وعد "بلفور"، ببساطة، كان وعد بإنشاء وطن قومي لليهود.
بس هنا، يا عزيزي، فيه مَنكَش.
What is وطن قومي For يهود؟!
هل معناها إن يهود "أوروبا" ييجوا يعيشوا في "فلسطين"،
اللي هي تحت الاحتلال البريطاني؟
ولّا معناها إنشاء دولة يهودية على الأرض،
دولة سكانها يهود فقط، هما اللي بيحكموها؟
المعنى دا، عايز أقولّك يا عزيزي، لم يكن معنى واضح للإنجليز نفسهم!
بس وقتها، ما حدش اهتم إنه يوضّح الفرق،
و"بريطانيا" كمّلت خطتها لدعم هجرات اليهود.
في السنة نفسها، الـ"جنرال" البريطاني "اللنبي" بالنون،
"محمد سعد" ما عملش حاجة، أو Not That We Know of!
هيحتل "القدس"،
هيدخل "القدس" مع فيلق عسكري يهودي،
ومع هذا الفيلق، شابّ اسمه "ديفيد بن جوريون".
قد تظن، يا عزيزي، إن هما دخلوا زي السكينة في الحلاوة،
بس لأ. سنة 1918، كان اليهود 50 ألف،
والفلسطينيين نُص مليون،
%85 من هؤلاء الفلسطينيين رافضين فكرة الوطن القومي لليهود دا،
لدرجة إن لجنة بعتها الأمريكي "ويلسون" لتقييم الوضع
قالت إن عشان وعد "مستر (بلفور)" يتنفذ، محتاج قوة عسكرية من 50 ألف جندي.
ولكن بالرغم من كل دا، "بريطانيا" ما استسلمتش، وكمّلت في خطتها،
خصوصًا، إن الحرب العالمية الأولى انتهت بانتصار "بريطانيا" وهزيمة الدولة العثمانية.
سنة 1920، بتمنح "عصبة الأمم"، اللي هي "الأمم المتحدة" قبل الـUpdate،
"بريطانيا" حق الانتداب على "فلسطين"،
ساعتها، "بريطانيا" تعيّن أول مندوب سامي "هربرت صامويل".
دا، يا عزيزي، هيفتح الدنيا على البحري!
من 1919 لـ1920، الهجرات اليهودية هتزيد بشكل كبير جدًا،
هيوصل 185 ألف مهاجر،
بينما الصندوق الوطني اليهودي بيشتري 240 ألف فدان،
من "مرج ابن عامر" في شمال "فلسطين"،
وبتحوُّل فكرة الاستيطان لمشروع أوروبي كامل،
هتبدأ مظاهرات عنيفة في "فلسطين"،
هتبدأ من "يافا"، يموت فيها 95 يهودي و64 فلسطيني،
وقتها، "تشرشل" هيعلن في يونيو 1922 الـChurchill White Paper،
هذه الورقة البيضا بتاعة "تشرشل" بتقول،
"يا جماعة، انتم قلقانين ليه؟! ما تصفّوا النيّة! الله!
أنا مش شايف أي مصدر لقلقكم!"
One Hundred Years Later
عرفت كنا قلقانين ليه؟!
عايز أقولّك، يا عزيزي، إن بعض المصادر بتقول إن "تشرشل" كان هو أيضًا Antisemitic،
المهم، "تشرشل" حاول يطمّن العرب ويقولّهم، "يا جماعة، اليهود لن يحتلوا (فلسطين)،
إنما هيخلقوا فيها مجتمع،
بما يتناسب مع طبيعة البلد واقتصادها وسكانها، صفّوا النيّة!"
الحقيقة، يا عزيزي، الواقع والمستقبل هيقولوا كلام عكس اللي كان "تشرشل" بيقوله،
اليهود كانوا بيخلقوا مجتمعات مقفولة،
مجتمعات مش جاية تندمج مع الفلسطينيين، ولكنها جاية تحل محلهم،
لدرجة إن بعض البلدات اليهودية خدت استقلال محلي، زي "تل أبيب"،
بقى ليها وزارات خاصة بيها، وزارات أشغال وطاقة وميّه،
وبقى ليها تعليم بلغة منفصلة، وجامعات، زي الجامعة العبرية،
اللي حضر افتتاحها "بلفور" نفسه!
وهيفضل الوضع مستمر بالشكل دا، لحد سنة 1929،
أعداد اليهود بتتضاعف.
مش بس كدا، سنة 29، حصل تنظيم لصلاة يهودية في "القدس"،
تدعو لإحياء الهيكل،
وتدّعي أحقيتها التاريخية في "حائط المبكى"،
اللي هو عند المسلمين اسمه "حائط البُراق"،
وتزامن يوم الحداد اليهودي بتاع هدم الهيكل
مع احتفالات مولد النبي، فثار الفلسطينيين،
دي الثورة اللي نعرفها بـ"ثورة البُراق" 1929.
وقتها، الفلسطينيين اتفاجئوا بمستوى القمع العنيف اللي البريطانيين عملوه،
دا مش بس اعتقلوا مئات الثوار، دُول أعدموا كمان قادة الثورة،
البريطانيين كانوا بيتعاملوا مع الفلسطينيين
على أساس إنهم زي "الهنود الحُمر"، أو "السود الأستراليين"،
دي أسامي بريطانية استعمارية،
أطلقها البريطانيين على اللي بيشوفوهم شعوب همجية،
بينما اليهود المهاجرين دُول، لأ،
دُول ناس متحضرين أوروبيين وبيض!
الأبيض من برة، أبيض من جوا!
المؤرخ الإسرائيلي "إيلان بابيه" بيقول،
إن توصيف سكان "فلسطين"
في المراسلات بين "بلفور" و"تشرشل" و"هربرت صامويل"،
كان بيتم استخدام ألفاظ زي "العرب" أو "المحمديين"،
كلمة "عرب" ساعتها، مش زي كلمة "عرب" اللي نعرفها النهاردة،
"عرب" ساعتها كانت بمعنى "بدو" أو "متخلفين"،
بالخيال بتاع الجِمال والخِيَم.
و"محمديين" مش معناها "مسلمين"، معناها اللي هما "أتباع (محمد)".
أنا آخر مرة سمعت "أتباع (محمد)" دي كان في فيلم "فجر الإسلام"!
بس بجد، يا عزيزي، المراسلات دي بتعكس رؤية
بيشوف فيها المستعمر الأبيض الفلسطينيين جزء من جماعات متخلفة،
ما لهومش هوية ولا خصوصية،
كأنهم قبائل بدائية Unfortunately، تصادف إنها عايشة في المكان دا!
!Unfortunately
"وينستون تشرشل" هيقول لاحقًا وبشكل صريح، بيقول،
عشان أشرحلك، يا عزيزي، عشان أنا ما كنتش عارف يعني إيه Manger دي،
بمعنى "وجود الكلب في (المَعلَف) أو (الحظيرة) يعني،
لا يعطي الكلب الحق في امتلاك الحظيرة،
حتى لو كان نايم هنا بقاله فترة."
عارف، يا عزيزي، كان قصده مين بالتشبيه دا؟
السكان الأصليين لـ"أمريكا" و"أستراليا" و"فلسطين"!
مين بقى اللي ليهم حق تقرير مصير هذه الأرض على حسب كلام "تشرشل"؟
الأوروبيين المتحضرين سواء كانوا بريطانيين أو يهود!
وعلى هذا الأساس، بتستمر هجرات اليهود.
لحد ما بتوصل نسبتهم سنة 1935 لـ27%،
من 3% لـ27%،
والمقاومة ضدهم ما بتُقفش،
المقاومة ضد الظُلم الاستعماري البريطاني.
ومن أبرز الأسامي اللي قاومت كان شابّ سوري أزهري
هيتحول من خطيب مسجد "الاستقلال" في "حيفا"،
لقائد حراك مسلح ضد الإنجليز،
اسمه "عز الدين القسّام".
وبينضمله آلاف المتطوعين وبيمولوه بالسلاح والذخيرة،
ولكن الاحتلال بينجح في قتل "عز الدين القسّام"،
بعد معركة غير متكافئة!
جنازة "عز الدين القسّام" هتكون نواة حراك في "فلسطين"،
هيتحول لاحقًا هذا الحراك إلى إضراب شامل،
من إبريل إلى أكتوبر 1936، شرارة "الثورة العربية الكبرى".
البريطانيين قُدّام الثورة دي اتجننوا،
غالبًا اتفاجئوا إن The Dog in The Manger بيقاوم!
ما بين سنة 36 و37، هيقتل البريطانيين ألف فلسطيني،
وهيعتقلوا أي حد بيشارك في الثورة،
واسمع دي، وبعدها يفجّروا ويهدموا بيته!
في "يافا" بس، فيه أكتر من 200 بيت اتهدموا.
"بريطانيا"، يا عزيزي، ادّت المستوطنين اليهود كل حاجة،
سهّلت هجراتهم، خلقت مناطق فيها مجتمع يهودي متماسك،
فيه مؤسسات وبِنية تحتية،
حاربت الثورة الفلسطينية، ودمّرت قياداتها،
واستمرت في القمع،
لدرجة إن سنة 40، 10% من الرجالة الفلسطينيين
%10 كانوا بين قتيل، مَنفِي، أو مُعتقَل!
وفوق كل دا، "بريطانيا" رسّخت الأفكار العنصرية
ضد أبناء الأراضي المُستعمَرة.
من الآخر، البريطانيين علّموا اليهوك كل حاجة غلط!
بس لسة ناقص حاجة!
"لا يا (أبو حميد)، ما تقولش! هيشرّبوهم سجاير؟!"
الحاجة، يا عزيزي، اللي اليهود هيتعلموها من البريطانيين
هو موضوع الاستعمار دا، حلو! Why not؟!
وبالفعل، يا عزيزي، الطموح الصهيوني الاستعماري هيزيد،
والحاجة التانية اللي البريطانيين هيساعدوا فيها الصهاينة
هي تطوير القُدرة العسكرية اللازمة لتنفيذ هذا الطموح.
سنة 37، هيتشكل لجنة اسمها الـPeel Commission
هتقترح تقسيم الأرض بين مليون عربي و400 ألف يهودي،
تِلت لليهود وتِلتين للعرب،
الفكرة إن الفلسطينيين كانوا حرفيًا في كل مكان،
فبالتالي، هيشكّلوا أغلبية حتى في الجزء اليهودي.
"تشرشل" قٌدّام اللجنة دي هيقول "إن سكان (فلسطين) هنا Dogs in Manger،
وبالتالي، هنطردهم!"
صحيح إن "بريطانيا" ما نفذّتش اقتراح اللجنة دي،
كانت عايزة تنفّذه، بس تراجعت،
ولكن أستاذ التاريخ بجامعة "أكسفورد"، "يوجين روجان"،
بيقول إن لجنة "بيل" هتبقى أول من يقترح فكرة "الطرد" أو "التهجير"،
"انت بقى لا تشتري أرض وتعملّي مستعمرات مقفولة،
لأ، انت هتطرد السكان بقوة من أرضهم،
وتخلق أماكن متجانسة عرقيًا ودينيًا لناس تانية."
هل، يا عزيزي، تفتكر الموضوع هيقف هنا؟
الفكرة، يا عزيزي، إن الطموح الاستعماري عند الحركة الصهيونية بدأ يزيد،
"بن جوريون" وقيادات الحركة الصهيونية هيقعدوا كدا يفكروا،
"طب والله يا جماعة، ما حلوة فكرة الطرد دي!
بس إيه رأيك، بدل ما نطردهم من تِلت (فلسطين)،
احنا نطردهم من (فلسطين) كلها."
لاحقًا، مدير الوكالة اليهودية "جوزيف فيتز" هيقول جملة، ويا ريت تسمعها كويس،
طموح المستوطنين كبر لدرجة بدأت تتجاوز البريطانيين نفسهم!
الحاجة التانية اللي بيتعلمها المستوطنين اليهود من البريطانيين،
هي قوة العنف اللازمة لتحقيق هذا الطموح!
الموضوع، يا عزيزي، حصل بالتدريج،
من سنة 1937 لـ1939، هيقوم اليهود، واسمع دي،
هيقوم اليهود بإرهاب غير مسبوق!
"انت يا (أبو حميد)، أكيد بتقول إرهاب بشكل بلاغي، صح؟"
حرفيًا، يا عزيزي، إرهاب!
الإرهاب البلدي اللي بنسمع عنه في التليفزيونات!
بيبعتوا سيارات ملغومة في أسواق "حيفا" و"القدس"،
قتلت أكتر من 70 فلسطيني،
كل دا تحت سمع وأنظار البريطانيين!
تاني، يا عزيزي، لو سمحت، أرجوك، انزل شوف المصادر!
أنا مش بأقولّك حاجات، عشان أنا عربي بقى وقوميتي وناسي وأهلي،
أرجوك، شوف المصادر!
عشان هذه الحلقة خصيصًا جبنا مصادر إسرائيلية.
المهم، يا عزيزي، عارف "بريطانيا" عملت إيه، وهي شايفة دا كله بيحصل تحت عينيها؟
زوّدت قواتها في "فلسطين" لـ25 ألف جندي،
وقتلت 5000 فلسطيني واعتقلت 9000،
في ظروف وصفها "يوجين روجان" بـConcentration Camps!
بس بالرغم من كل دا، وهذا التدليل البريطاني،
"بريطانيا"، زيها زي أي إمبراطورية، مش هتفضل موجودة للأبد،
اليهود عشان يحموا مصالحهم كان لازم يبقى ليهم جيش مستقلّ،
بحيث مصيرهم ما يكونش مرتبط للأبد بـ"بريطانيا"،
خصوصًا، إن بدأ يحصل زي ما تقول كدا Conflict in Interest، "تضارُب مصالح".
لأن مع بداية الحرب العالمية التانية سنة 1939،
"بريطانيا"، اسمع دي، هتحدّ من الهجرة اليهودية لـ"فلسطين"،
"إخص!"
وتحط Limit بـ15 ألف مهاجر سنويًا،
عشان تحاول تقلل التوترات في المنطقة العربية.
وتركّز بقى وتمخمخ في حربها مع "هتلر"،
فيه حرب عالمية تانية شغّالة،
اللي كان وقتها، فعلًا بيحصل اضطهاد حقيقي لليهود في "أوروبا".
قد تظن، يا عزيزي، إن اللحظة دي خلقت صدام بين الطرفين،
بس بالعكس، مع بداية الحرب، 15 ألف جندي يهودي بينضم للجيش الإنجليزي،
ويشارك معاه في الحرب العالمية،
أنا بأقولّك المعلومة دي ليه؟ عشان هناك هيكتسبوا خبرة مهولة!
انت لعبت في دوري الأبطال!
انت بتتمرن مع الجيش الإنجليزي قُصاد الماكينة الألمانية،
فانت فيه Experience.
ومع الوقت، العصابات اليهودية اللي كانت بتعمل العمليات الإرهابية دي،
هتتحول واحدة واحدة إلى كيانات عسكرية مُنظّمة،
زي أشهرهم، اللي قُلتلك على أسمائها في أول الحلقة، "هاجاناه"،
وعصابات تانية زي "شتيرن" و"أرجون".
الـ"هاجاناه" هتتحول من عصابة إلى جيش بيمتلك فريق جوي
وعلى حسب كلام المؤرخ "إيلان بابيه"،
الحركة الصهيونية بامتلاكها سلاح عسكري منظم،
هتبتدي تفكر، "الله! طب ليه نعمل تهجير؟ ما نعمل إبادة!
ليه نطرد العرب؟ ما نصفّيهم!
أصل معلش يعني، في السنين دُول
أثبتوا إن هما لا بيبطّلوا حرب ولا بيبطّلوا ثورات،
وحتى لو عرفنا نطردهم، هيرجعوا!
واحنا، معلش يعني، الوطن بتاعنا دا، لينا احنا بس!
لليهود بس!"
عشان كدا، بينما الجيش البريطاني بيحارب بشكل نظامي،
كانت العصابات اليهودية بتتدرب على نوع مختلف من الحروب.
الـ"جنرال" البريطاني "أوه. وينجيت"
هيكون أول شخص يدرب اليهود على احتلال القُرى،
وعلى حاجة اسمها "حروب الداخل"،
وعلى حسب كلام "إيلان بابيه"،
فالشخص دا هيبقى أول حد يزرع في وجدان الصهاينة
فكرة الـEthnic Cleansing، "التطهير العِرقي"،
لدرجة إن "موشي ديّان" هيصف هذا الـ"جنرال" البريطاني بالمُعلّم الأول.
في هذا الوقت كمان، يا عزيزي،
هتبدأ العصابات اليهودية في دراسة جغرافيا كل قرية فلسطينية،
تعرف مداخلها ومخارجها، تمهيدًا لاقتحامها لاحقًا، عشان تطهيرها!
دا اللي بيسميه "إيلان بابيه" "مشروع ملف القُرى".
المهاجرين الأوروبيين اليهود كبروا واتعلموا،
وبقى عندهم جيش مُدرَّب وقادر يحط خطط،
وبدأ يظهر شعور "إن (بريطانيا) حليف آه وكل حاجة،
بس الحرب دي موقّفة مصالحنا في (فلسطين)!
تخيل؟! مقللين هجرات اليهود يا عم! إخص!"
وقتها، يا عزيزي، حصل انقسام بين الصهاينة،
رأي بيقوده "ديفيد بن جوريون"،
وشايف إنه ضد تقليل الهجرات آه،
بس "بريطانيا" لسة حليف للأهداف الصهيونية،
وعلى الناحية التانية، كان فيه رأي عصابات الـ"أرجون" والـ"شتيرن"،
إن "بريطانيا" تحت ضغط الحرب وخوفها من عدم الاستقرار في المنطقة العربية،
تحولت إلى عقبة في طريق المشروع الصهيوني،
ووصل التوتر لذروته،
لمّا سفينة اسمها سفينة "باتريا" الفرنسية، وصلت قُرب مينا "حيفا"،
وكان عليها أكتر من 1800 مهاجر يهودي، من غير موافقة "بريطانيا"،
وقتها، العصابات اليهودية هتفجّر جنب من السفينة،
وتضحّي بـ240 راكب يهودي،
عشان تجبر السُلطات البريطانية إنهم يستقبلوا باقي الـ1800.
واحد يقولّي، "يا (أبو حميد)، يعني هما هيفرقعوا السفينة،
ويقتلوا جزء من الناس اللي عايزين يدخّلوهم، عشان يجبروا (بريطانيا)؟!"
عزيزي المشاهد الجميل، أنا عايز أقولّك إن كان هناك كلام
بين "شتيرن" والنازيين، راحوا اتقابلوا في "لبنان"،
عشان يتحالفوا مع بعض!
انت متخيل؟! النازيين!
اللي بيعملوا معسكرات تعذيب و"هولوكوست" وإبادة لليهود في "أوروبا"،
عصابة "شتيرن" الصهيونية كانت بتحاول تتحالف معاهم،
وبالفعل، اتقابلوا في "لبنان"،
لمجرد إن هما شافوا دا ممكن يصبّ في مصلحتهم!
وتاني، دا مش كلامي، دا كلام "يوجين روجان"،
أستاذ التاريخ و"الشرق الأوسط" في جامعة "أكسفورد".
الحركة الصهيونية، يا عزيزي، أدركت إن "بريطانيا" بعد الحرب العالمية التانية
حتى لو انتصرت، مش هترجع إمبراطورية عظمى تاني،
في كتابها "الجريمة الغربية"، بتقول "فيفيان فوريستر"،
إن "أوروبا" كلها كانت مهزومة في الحرب،
لدرجة إن كل دولة أوروبية قللت عدد اليهود النازحين ليها،
وخلقت ما سمّته الكاتبة بـ"المصيدة الهتلرية"،
واخد بالك من دي؟
دوَل "أوروبا" رفضت استقبال اليهود، فساعدت على الـ"هولوكوست"!
على الناحية التانية، الحركة الصهيونية كانت مدركة هذا الموقف،
وعرفت إنها، بالصلاة على النبي كدا، لو عايزة حليف حقيقي،
حليف جديد بدل "بريطانيا"،
فلازم يكون هذا الحليف من خارج "أوروبا"،
تحديدًا، "الولايات المتحدة الأمريكية".
سنة 1942، هيُقيم الصهاينة الـBiltmore Conference،
لجمع مؤيدين للصهيونية في "أمريكا"،
ومن توصياته إن النظام العالمي الجديد، اللي هيتولد بعد الحرب،
هتكون دولة اليهود جزء منه، المفتوحة لاستضافة كل يهود العالم!
هنا، يا عزيزي، الحركة الصهيونية بتحاول يكون ليها دور
في مصالح الإمبراطوريات العالمية،
قدّمت نفسها كحل مثالي لفائض يهود "أوروبا"،
كمان، قدّمت نفسها كـAlly، حليف جديد
للقوة الوحيدة اللي ما اتأثرتش في الحرب.
هنا، يا عزيزي، تسألني سؤال،
"(أمريكا)، وهي لسة في نُص الحرب العالمية التانية،
ليه قبلت تلعب دور الـSponsor الجديد؟!"
الحقيقة، يا عزيزي، زي ما حكيتلك في الأول،
"أمريكا" أكتر دولة في العالم ممكن تفهم الحلم الصهيوني.
في مذكراتها، Hard Choices، بتقول المرشحة الأمريكية "هيلاري كلينتون"،
إن الأمريكان شعب أغلبه مهاجرين هربوا من بلادهم لحلم في بلد بعيدة.
"هيلاري كلينتون" بتقول،
صحيح الأمريكان مش هيكونوا "الشعب المقدس المختار"،
بس على الأقل، هيكونوا حلفاءه،
واللي هيساعدوه يحقق الحلم، اللي هما حققوه!
دا طبعًا غير مصلحة "أمريكا" من وجود حليف زي "إسرائيل"
في منطقة زي "الشرق الأوسط".
فنقدر نقول إنه نوعًا ما كان Win-Win Situation.
وبالفعل، اتأمّن الحلف الجديد
بين الحركة الصهيونية و"الولايات المتحدة الأمريكية"،
اللي هتبدأ تبعت التمويلات،
لدرجة إن "الهاجاناه" هيصبح عندها مصانع تسليح!
طبعًا، يا عزيزي، الإنجليز هيشوفوا دا، يتفاجئوا،
ويدركوا إن الصفقة التاريخية بين الإنجليز والصهاينة،
كانت من طرف واحد، كان حُب من طرف واحد!
كانت علاقة "توكسيك"!
"(بريطانيا) عمّالة تدّي تدّي تدّي تدّي،
وفي الآخر، تروحي تصاحبي (أمريكا)؟!
دا أنا حتى لمّا احتاجتك وقت الحرب العالمية التانية،
وقُلتلك، والنبي هدّي الهجرات بتاعة اليهود شوية،
العرب مصدّعينّي! عملتي إيه؟ هه؟!
و(شتيرن) اللي رايح يتكلملي مع النازيين! هو فيه إيه؟!"
"بريطانيا"، يا عزيزي، انهارت!
"بريطانيا" كانت عمّالة تستثمر في المشروع الصهيوني،
عشان يبقى عندها كيان يخدم مصالحها في المنطقة،
عشان تكتشف إن دا ما كانش Option في الـ"كتالوج" الصهيوني!
"بريطانيا" كانت بتربّي وَحْش، وبتكبّره وبتغذّيه،
ومتخيلة إنها ماسكة سلسلة الوَحْش دا بإيديها،
جت، يا حبّة عيني، بتبص على السلسلة، لقت ما فيش وَحْش!
الوَحْش، اللي هي عملته،
كان وقتها، بيبدأ واحدة من أعنف الموجات الإرهابية،
ضد مين؟ البريطانيين نفسهم!
سنة 1946، هتقوم عصابة الـ"أرجون"،
بتفجير فندق "الملك (داوود)"، مقر الإدارة البريطانية،
هيفجّروا، يا عزيزي، بـ200 كيلو متفجرات، وهيقتلوا 91 بريطاني!
سنة 1947، هتفجّر الـ"أراجون" نادي الضباط بـ"القدس"
بعدها، هتيجي لـ"فلسطين" سفينة اسمها Exdous،
عليها 4500 ناجي من الـ"هولوكوست"، عايزين يخشوا "فلسطين"،
فالإنجليز يرفضوا، "يا جماعة، دا أكتر من العدد المسموح!"
ويقوموا باعتين المركب لـ"فرنسا".
هتحصل أعمال شغب، فيتحكم بالإعدام على 3 من الـ"أراجون"،
يقوم الـ"أراجون" خاطفين 2 جنود بريطانيين،
ويعلّقوهم مشنوقين في حقول "ناتانيا"!
في رسالة واضحة للبريطانيين
امشوا! !We No Longer Need You
المفارقة، يا عزيزي، إن قائد الـ"أراجون"،
اللي "بريطانيا" خلّته مطلوب للعدالة، مين تفتكر؟!
الشخص دا يبقى "مناحم بيجن"،
اسمع، يا عزيزي، المفارقة!
"مناحم بيجن" رئيس الوزراء المستقبلي لدولة "إسرائيل"،
اللي هيحصل على جائزة "نوبل" للسلام،
"بريطانيا" كانت بتعتبره إرهابي! Caj، عادي!
متخيل، يا عزيزي، واحد "بريطانيا" كانت بتصنّفه "إرهابي"،
حاصل على جائزة "نوبل" للسلام!
خلال السنوات الأخيرة للانتداب البريطاني،
هيتسجل 500 عمل إرهابي لليهود،
وهيقتلوا أكتر من 169 بريطاني،
استهداف للبنوك والبِنية التحتية،
استخدام أساليب إرهاب جديدة على العالَم،
زي إيه؟ زي الطرود الملغومة.
أحط لغم في طرد، وأبعته لواحد، فينفجر فيه!
إرهاب "دليفري"!
دا الـInnovation في الإرهاب!
عزيزي المشاهد، الموضوع مؤثر على "بريطانيا"،
لدرجة إن في "إنجلترا"، هيحصل هجوم انتقامي على 300 منشأة يهودية،
مش بس كدا، مع رفع شعارات الـSwastika النازية،
اللي بتشجّع على إبادة اليهود،
احنا بنتكلم على فين؟ بنتكلم على "إنجلترا"،
بعد سنتين من الحرب العالمية التانية قُدّام النازيين!
الإنجليز رفعوا الأعلام والشعارات بتاعة النازيين!
"يا جماعة، صلّوا على النبي! ما يصحّش كدا!"
قد تظن أن المفارقات انتهت،
إن القوة البريطانية في "فلسطين" ساعتها، اللي فيها 75 ألف جندي،
مش هتقوم بأي إجراء ضد العصابات الصهيونية،
بل بالعكس، هتقبض على أكتر من 300 فلسطيني بتهمة حمل السلاح!
"يا جماعة، انتم ما بتشوفوش؟! مش احنا!"
المفارقة دي وقف عندها المؤرخ الإسرائيلي "آفي شلايم"،
وقال إن الانتداب البريطاني بيشيل المسئولية الأخلاقية
إنه يقاوم ويمنع قيام دولة فلسطينية لحد آخر لحظة، لحد سنة 47،
لمّا تقرر "بريطانيا" إن هي خلاص مش هتخسر جندي تاني في هذا الصراع،
وتقوم رامية الموضوع على "الأمم المتحدة"
وتقولّها، "حلّي انتي بقى المشكلة دي! أنا ضهري وجعني!"
"يوجين روجان"، وهو مؤرخ إنجليزي، بيقول حاجة في غاية السريالية،
بيقول إن أكتر بلد بتقول إنها بتحارب الإرهاب
مشّت الإنجليز بالإرهاب،
تاني، يا عزيزي، دا مش أنا اللي بأقول، دا "مستر (يوجين).
بتصدر "الأمم المتحدة" قرار تقسيم "فلسطين" 181،
بتقسّمها لـ6 مناطق، 3 مناطق عربية، و3 مناطق يهودية،
و"القدس" تحت الإشراف الدولي،
%56 من الأرض هتروح للدولة اليهودية،
أغلبية الأرض هتروح لليهود!
بالرغم من إن عدد الفلسطينيين كان ضعف عدد اليهود،
سنة 47، كان عدد الفلسطينيين مليون و200 ألف،
وعدد اليهود 600 ألف،
والفلسطينيين كانوا يمتلكوا بشكل قانوني، اسمع دي، 94% من الأرض،
%80 من الأراضي الزراعية.
عدد سكان أكتر، عدد أراضي أكتر،
وفي الآخر، النسبة 56 للناس الأقل،
اللي هما كانوا ساعتها بيمتلكوا 6% بس من الأرض!
التقسيم ادّى للصهاينة أرض أكبر،
بس ما قدرش يدّيهم مدن متجانسة عِرقيًا،
ادّاهم مدن زي "يافا" و"حيفا"، غالبية المدن دي من العرب.
المؤرخ "إيلان بابيه" بيقول،
إن ما كانش فيه حد في العالم يتصور وقتها،
إن حركة تحرر وطني في "فلسطين"
هتتقسم الأرض بينها وبين مستوطنين!
ولكن، افتكر، الهدف الأول للصهيونية كان إن اليهود ما يعيشوش مع آخر،
مع آخر مختلف عنهم!
وافتكر إن الحلم الصهيوني كبر من مجرد دولة على جزء من "فلسطين"،
إلى "فلسطين" كلها.
لمّا اتسأل الـ"جنرال (دارسي) عن وضع الأرض في "فلسطين"،
قال إن بعد خروج "بريطانيا"،
فالوكالة اليهودية بتسيطر على كل "فلسطين"،
الـ"هاجاناه" جيش منظم تعداده 35 ألف،
وفيه "كوماندوز" الـ"بلماخ" عدد أكتر من 10 آلاف،
والـ"أرجون" والـ"شتيرن" قوة عسكرية كبيرة ومنظمة وعندها خبرة،
بينما الجبهة العربية، الناحية التانية، كانت أبعد ما تكون عن التنظيم!
الدول العربية، يا عزيزي، لسة خارجة من حرب، ومن احتلال لم تتعافَ منه،
وبجيوش مُنهَكة، ومصالح متضاربة.
البلاد العربية هتفتح باب التطوع لإنقاذ "فلسطين"،
عشان يتكون بشكل مُرتجَل جيش من 4000 متطوع،
هيتسمى هذا الجيش "جيش الإنقاذ".
ورغم حماس وإخلاص أصحابه،
إلا إنه في النهاية جيش غير مُنظَّم.
وحتى جوا "فلسطين"،
"إيلان بابيه" بيقول إن الجهود بدل ما تتحد، اتقسّمت،
بين قادة زي "عبد القادر الحسيني" و"فوزي القاوجي" و"حسن سلامة"،
هيقوموا بعمليات منفصلة، ولكنها هتفقد تأثيرها،
كل دي، يا عزيزي، كانت محاولات عربية وفلسطينية لرفض قرار التقسيم.
بس على الجانب الصهيوني، كان بيحصل حَدَث تاني أكثر خطورة.
خلّي بالك، احنا لسة ما وصلناش لإعلان دولة "إسرائيل"، ولا حرب 48،
احنا في آخر سنة 47،
اللي بيحصل فيها اجتماعات مُكثَّفة للـ"هاجاناه"،
فاكر، يا عزيزي، "مشروع القُرى"، اللي جمعوا فيه معلومات عن كل القرى الفلسطينية؟
ساعتها، هيتحول للخطة المشهورة "دالت"،
خطة تطهير عرقي كامل، وجاهزة على الورق!
ولكنها محتاجة تجربة حقيقية، "بروفة"!
الـ"بروفة" هتحصل يوم 15 فبراير 1948،
لمّا يقود قائد الـ"بلمارخ"، "إسحاق رابين"،
الحائز على جايزة "نوبل" للسلام، بالمناسبة!
هيقود هجوم على قرية "قيسارية"، في منطقة "حيفا"،
واللي الهجوم هيطرد 1500 من سكانها.
الصهاينة هيهاجموا 5 قُرى، عشان يطمنوا لكفاءة مقاتليهم،
ويطمنوا كمان إن بقايا الجنود البريطانيين اللي لسة ما مشيوش، مش هيتدخلوا.
العصابات بتبدأ بهجوم مُنظَّم على القُرى اللي حوالين "القدس"،
واحد يقولّي، "يا (أبو حميد)، مش المفروض (القدس) دي برة قرار التقسيم؟!
أنا لسة شايف الخريطة اللي انت مورّيهاني!"
عارف، يا عزيزي؟ "ديفيد بن جوريون" في إحدى المرات،
اتسأل على حدود "إسرائيل"،
فقال إن أحسن تعريف لحدود "إسرائيل"
هو أبعد مكان يقدر يوصلّه الجندي الإسرائيلي!
الحركة الصهيونية منذ بدايتها،
حركة بتاخد أرض وتفضل تتوسع تتوسع تتوسع،
"أصل ليه نلتزم بحدود ما كانتش موجودة أصلًا لمّا جينا؟!
إنما احنا اللي خلقناها بنفسنا!
وكل يوم، الحدود بتتخلق وبتتغير،
امبارح كان معانا 6%، النهاردة 55%،
ولو اتحركنا شوية، مش عارفين هتبقى كام!
كدا كدا، بالقوة الصحيحة، العالم هيبقبلها بالأمر الواقع!"
العقيدة دي هتحكُم الحركة الصهيونية، من بدايتها ولحد دلوقتي.
في البداية، هتكون الاستراتيجية حصار كل قرية يقابلوها من 3 جهات،
وهيسيبوا منفذ واحد بس،
عشان السكان بتوع القرية يمشوا ويبقوا لاجئين في مكان تاني،
يبقوا لاجئين فين؟ يتصرفوا!
ولكن أحيانًا العصابات دي هيحتاجوا إن هما يستعرضوا قوتهم،
بإنهم ما يسيبوش مَنفَذ للهروب،
زي اللي حصل في "دير ياسين" يوم 9 إبريل 1948!
دي قرية هادية فيها 700 بني آدم،
فيها فلّاحين وتجار ومسجد ومدرستين ونادي رياضي.
في يوم واحد، هيتقتل 250 شخص، تقريبًا تِلت القرية!
كل واحد هيشوف أهله بيموتوا قُدّام عينيه،
وعارف إنه هيحصلّهم!
وبالرغم من إن مركز البوليس البريطاني على بُعد 3 كيلو بس،
إلا إن ما حدش منهم اتحرك!
استعراض إرهابي!
هذا الاستعراض هيتسبب في إن 75 ألف فلسطيني
يسيبوا بيوتهم في "يافا" و"حيفا" و"القدس"، ويهربوا!
التطهير العِرقي مش بس بيتوقف عند الطرد والإبادة،
إنما كمان، زي ما شُفنا في القصة الأولانية، محو أي ذاكرة للمكان!
"الضحايا دُول ما كانوش هنا."
على بُعد كيلومتر واحد من موقع "دير ياسين"، هيتبنى "فاشيم ياد"،
دا إيه، يا عزيزي، للمفارقة؟ متحف للـ"هولوكوست"!
عشان يصدُق التعبير لـ"إيميل حبيبي"،
في الوقت، اللي العصابات بتاخد فيه القرى بالقوة والإرهاب،
الانتداب البريطاني هيسلّم اليهود المواني وهو ماشي،
وهسيلّمهم 2700 مبنى حكومي و50 محطة قطر،
و3000 كيلو من الطرُق، و37 معسكر مجهّزين بالأسلحة وقطع الغيار،
الإنجليز، حرفيًا، جُم بنولهم دولة ومشيوا!
وعلى حسب الرواية الصهيونية، إن أزمة اللاجئين الفلسطينيين،
سببها نداء الجيوش العربية للسكان بإنهم يمشوا تمهيدًا لدخول الجيوش،
ولكن المؤرخ "إيلان بابيه" بيقول،
إن أصلًا أصلًا نُص اللاجئين الفلسطينيين اتطردوا قبل ما الحرب تبدأ،
اتطردوا قبل مايو 48،
قبل ما الجيوش العربية أصلًا ما تدخُل!
ومن بين 530 قرية اتدمروا في النكبة،
نُص هذه القرى تم تطهيرهم عرقيًا،
تاني، كل دا قبل مايو 48.
المؤرخ "آفي شلايم" بيؤكد إن أزمة اللاجئين بدأت في النُص الأول من 48،
ولكن لم تكن الحرب سببها،
مش الحرب هي السبب.
يوم 14 مايو 1948، بيتم إعلان دولة "إسرائيل"،
اللي طبعًا، كجزء من السردية، بتعلن عن نفسها كـ"داوود" صغير،
أمام "جالوت" عملاق،
في الوقت اللي كل عمالقة العالم أو القوى العظمى فيه
اعترفت بيها بسرعة جدًا،
لدرجة إن دولة زي "أمريكا"
اعترف رئيسها "هاري ترومان" بـ"إسرائيل" بعد 11 دقيقة بس!
تاني يوم بعدها على طول، 15 مايو 1948،
هتعلن الجيوش العربية دخول الحرب،
وهتصدر الـ"نيويورك تايمز" عنوان،
"اليهود في خطر مميت على أراضي المسلمين"
دا خبر لو تأملته، بيلعب على وتر الـ"هولوكوست"،
دي دولة قايمة، والـ"بروباجاندا" بتاعتها جاهزة،
بعد تأسيسها بيوم واحد، واحدة من أكبر صحف العالم كتبت كدا،
وفي الوقت اللي الإعلان فيه بيوحي بأقلية يهودية
في مواجهة مد جارف من المسلمين،
لو قرّبنا من الصورة شوية، هنلاقي إن الجيوش العربية، الـ7 جيوش دُول،
كان عددهم صغير جدًا، حوالي 25 ألف جندي!
خلّيني أفكرك، يا عزيزي، إن هذه الجيوش
لم تكن جيوش نظامية بالشكل اللي احنا نتخيله،
دي جيوش لدوَل، بعضها كان لسة تحت الاحتلال.
على الناحية التانية بقى، جيش اليهود كان بادئ الحرب بـ35 ألف!
على آخر الحرب، كان 100 ألف!
قد يتخيل إنسان، ما سمعش الحلقة اللي أنا عمّال أتكلم فيها دي،
إن الجيوش العربية كانت جيوش نظامية،
وخسرت قُدّام مجرد مجموعة من العصابات.
ولكن بعد كل هذه الحلقة، فانت أكيد عرفت إنها ما كانتش مجرد عصابات،
دي ناس كانت بتتمرن مع الإنجليز وبيشاركوا في الحرب العالمية التانية،
وبيعملوا عمليات، وواخدين تمويل وبيحاربوا بقالهم سنين،
ودوَل غربية مسلّماهم معسكرات مسلحة جاهزة!
دا غير إن الجيوش العربية كانت لسة شايفاهم مجموعة عصابات،
ومش مقدّرة باقي المعطيات!
ودا اللي خلّى الشعوب العربية تنصدم من الهزيمة،
ازاي مجموعة جيوش نظامية بتخسر قُدّام شوية عصابات؟!
بس زي ما قُلنا، دي ما كانتش مجرد عصابات،
دي مجموعات مسلحة عملت مجازر أثناء الحرب،
زي قصف "اللد" و"الرملة"،
ومذبحة "الطنطورة" اللي اتكلمنا عنها في أول الحلقة!
وعلى حسب كلام "إيلان بابيه"،
المدابح ما بقتش تتعمل لمّا يبقى فيه ضرورة،
ولا حتى كجزء من استراتيجية معيّنة،
بقت بتحصل لمجرد إنها تحصل!
أو على حسب وصفه،
في أغسطس 1948، وبعد هزيمة الجيوش العربية،
وخروج مئات الآلاف من اللاجئين الفلسطينيين للبلاد المحيطة،
هيزور الـ"كونت (بيرنادوت)"، مبعوث "الأمم المتحدة"
"فلسطين" ومخيمات اللاجئين في "الأردن"، وهيشوف مشهد مخيف. هيقول،
الحمد لله، "الأمم المتحدة" بتتكلم! القانون الدولي!
بس للأسف، يا عزيزي، Plot Twist، الـ"كونت" هيموت!
"يا ساتر يا رب! حادثة عربية ولّا إيه يا (أبو حميد)؟!"
لأ، يا عزيزي، حادثة اغتيال!
عصابة "شتيرن" هتغتاله،
بمشاركة مين؟ "إسحاق شامير"
اللي هيكون بعد كدا، كالعادة، رئيس وزراء "إسرائيل"!
تحس، يا عزيزي، دي متطلبات المنصب!
بحلول ديسمبر سنة 48،
هيحتل اليهود 85% من "القدس" خارج البلدة القديمة،
قُدّام عيون مراقبي "الأمم المتحدة"!
المؤرخ الإسرائيلي "هيليل كوهين"،
بيقول إن آلاف اللاجئين من "صفوريا" والقرى الأخرى،
اتحصّنوا بمدينة "الناصرة" المسيحية،
اللي "بن جوريون" خاف يدمّرها، عشان مكانتها في العالم المسيحي!
- دي، يا عزيزي، مدينة "المسيح". - "والله كتر خيره يا (أبو حميد)!"
وهؤلاء الآلاف من اللاجئين شكّلوا نواة للاجئين الداخل،
الفلسطينيين اللي جوا الدولة الجديدة اللي هتتكوّن.
حاولت العصابات اليهودية استمالة مسيحيين من قرى زي "البَصّة"،
قالتلهم، "ارجعوا، بس من غير السكان المسلمين!"
ليه؟ عشان يكرّسوا فكرة إن فيه قرى مسيحية آمنة،
وبالتالي، حربهم تبقى حرب دفاعية ضد العرب والمسلمين.
إلا إن المسيحيين الفلسطينيين اللي من "البَصّة"
رفضوا العودة من غير المسلمين الفلسطينيين.
في 11 ديسمبر، "الأمم المتحدة" هتصدر قرار 194،
بتقول إن كل لاجئ تم طرده له حق العودة.
"كام لاجئ دُول يا (أبو حميد)؟ كام واحد خرجوا من (النكبة)؟"
750 ألف إنسان! ودا سنة 48.
وبعد مرور 75 سنة، العدد دا هيبقى 5 مليون لاجئ!
الباحث "بيدرو بريجر"، الراجل الأرجنتيني اللي قُلتلك اسمه كذا مرة في الحلقة،
خلال زيارته لمخيمات اللاجئين بعد عقود من "النكبة"،
لقى إن الأطفال بيعرّفوا نفسهم بأسامي القرى اللي خرج أجدادهم منها،
الطفل دا ما يعرفش أي شيء من القرية غير اسمها،
عمره ما راحها، عمره ما شافها، بس لسة بيعرّف نفسه بيها،
ولسة معاه مفتاح بيت جدّه القديم، اللي اتطرد منه!
وبتفضل أجيال تتوارث المفاتيح.
حق العودة اللي ادّته "الأمم المتحدة" للفلسطينيين سنة 49،
زي ما انت عارف، يا عزيزي، عمره ما اتنفّذ،
بس قُدّامه، "إسرائيل" بتُصدر حق عودة أسطوري سنة 1950،
"أي يهودي من حقه العودة لـ(إسرائيل)،
اللي بتمثل امتداد دولة اليهود بعد الغزو الروماني سنة 70 ميلادية!"
من 2000 سنة! دي حاجة مضحكة!
حد عمره ما عاش في الأرض دي، ليه له حق الرجوع ليها؟!
وحد عاش في الأرض دي، ليه مش من حقه يرجع ليها؟!
"الشرط الوحيد للعودة إن الإنسان تبقى أمه يهودية."
يعني، تخيل مثلًا، شخص يهودي روسي،
أجداده لـ20 جيل ورا، عاشوا وماتوا واتدفنوا في "روسيا"،
دا من حقه يرجع، دا من حقه يروح "إسرائيل"!
وياخد الجنسية والـ"باسبور" وحقوقه كاملة، أول ما ينزل من الطيارة!
على الناحية التانية، في "الضفة الغربية"،
فيه نهر "الأردن"، على شماله "فلسطين"، وعلى يمينه "الأردن"،
فيه لاجئ فلسطيني في "الأردن" بيقف على جانب النهر دا،
وقدّامه الناحية التانية أرض "فلسطين"، أرضه وأرض أجداده،
لكنه ما يقدرش يعدّي النهر الناحية التانية!
قانون "عودة اليهود" هو تتويج فكرة بدأها "هرتزل"،
بتحرير اليهود من شتاتهم، وخلق مجتمع نقي عرقيًا،
مجتمع بتاعه هو بس، هما اللي يخلقوا حدوده.
ويلغوا الآخر، سواء بالتجنُّب أو بالطرد، أو أخيرًا بالإبادة.
بحلول الهدنة في يوليو 1949،
القوات الصهيونية مش بس هتاخد 55% من الأرض،
على حسب قرار التقسيم، لأ، دي هتاخد 78% من الأرض،
و"الأمم المتحدة"، شوف بقى، هتعترف بالحدود الجديدة،
وهتسميها "الخط الأخضر"!
المؤرخ الإسرائيلي "ثيودور كاتز"،
فاكره؟ اللي حكيتلك عنه في أول الحلقة خالص،
بتاع رسالة الماجيستير و"الطنطورة".
هو بيقول إن إخلاقية جيش الدفاع الإسرائيلي بتحيا بمغالطة أبدية،
إنهم ما جوش أرض بلا شعب،
إنما أرض فيها مليون و300 ألف فلسطيني، كانوا موجودين،
ولكن، في نظر الجيش الإسرائيلي، ما كانوش بشر!
يمكن دي الطريقة
اللي الأجيال الجديدة في "إسرائيل" هتورث بيها الأسطورة،
مجموعة من الآليات النفسية والإنكار والتبرير،
ساعدهم يغمضوا عينيهم وينسوا
إن مدفون في الأرض دي على بُعد متر واحد
كل الأدلة الممكنة على القتل والإبادة والتطهير
زي ما حصل في "الطنطورة"، هو اللي حصل في كل أرض "فلسطين"!
سنة 1948، هيقول "ديفيد بن جوريون"،
المهاجر اللي قضى طفولته في "بولندا"،
إنه مش بس أخيرًا حقق الحلم، لأ، دا كمان بقى مؤسسه،
أو زي ما هيلقّبه اليهود، "المؤسس الرئيسي للدولة"،
حلم وصفه بـ"دولة يهودية 100%، بدون عرب. مجتمع نقي بالكامل، بس لليهود.
وإن لو أي فلسطيني حاول يعكّر الحلم دا،
هيحصلّه اللي حصل لـ(القدس) و(حيفا)،
قرى مدمرة ومواني محاها القصف،
وشوارع مليانة بآلاف الجثث الفلسطينية.
واللي حالفه الحظ وعاش، اتطرد وعاش لاجئ طول حياته."
الشعار اللي رفعته الحركة الصهيونية،
كان طول حكايتنا شعار صفري،
لا يقبل المساومة أو أي حضور للآخر،
"يا احنا، يا هما!"
شعار اتمسك بيه الصهاينة،
حتى لمّا كان العرب بيمثلوا 70% من السكان، و90% من المكان،
وبعد 75 سنة من إعلان "بن جوريون" الحلم،
ما زال المجتمع الإسرائيلي محافظ على معادلته، مهما كان تمنها،
جواه يهود إسرائيليين بيمتلكوا كل الامتيازات،
وفلسطينيين بيعانوا التمييز بكل درجاته،
مجتمع بيلخّصه قائد الحالي "بنيامين نتنياهو"،
"(إسرائيل) ليست دولة لكل مواطنيها،
إنما دولة قومية للشعب اليهودي، والشعب اليهودي فقط!"
لو انت فلسطيني عايش على أرض "فلسطين" التاريخية،
حياتك هيحددها من البداية مكانك،
وهنقسّمها 3 فئات،
فلسطينيين الداخل، فلسطينيين "الضفة الغربية"، فلسطينيين قطاع "غزّة"،
فلسطينيين الداخل، 2 مليون فلسطيني معاهم الجنسية الإسرائيلية،
بيشكلوا لوحدهم 20% من الدولة،
ولكنهم مواطنين درجة تانية.
في البداية، هتاخد سنين تعليم أقل من المواطن الإسرائيلي اليهودي،
لأن العرب اللي بيتكلموا، 2 مليون مواطن، لغة غير مُعترَف بيها!
ولو اشتغلت واترقّيت في الشغل،
دخلك الشهري هيفضل أقل من دخل اليهودي الإسرائيلي،
ولو قلت إن دا مش مهم، أنا عايز أركّز مع حياتي وعيلتي وبس،
فللأسف، يا عزيزي، مش مسموحلك تطلب الجنسية لعيلتك،
اللي عايشين برة "إسرائيل"،
وحتى لو قررت تنسى أصلك كله، وتبقى شخص يهودي،
فعلى حسب القانون الإسرائيلي، فانت غير مسموحلك بدا،
أو على الأقل، هيحتط معوقات تصعّب عليك إن دا يحصل!
حياة صعبة، مش كدا؟
خلّيني أقولّك إن دي حياة أكثر حظًا بكتير
من الفلسطينيين اللي عايشين في "الضفة الغربية"،
هناك، بيعيش 2 مليون و700 ألف فلسطيني،
تحت الاحتلال الإسرائيلي المباشر،
ولكنهم عايشين فيما يشبه السجون،
قطاعات ببوابات مُحكَمة،
الحركة من جزء للتاني أو من سجن للتاني،
بتمر بحواجز عسكرية كتير،
لو انت عايش في شارع، ممكن يبقى فيه عشرات الحواجز،
اللي تحول تمشية مدتها 5 دقايق لتفتيش ممكن يوصل لساعات،
وبعد كل دا، يحاوطك أكتر من 130 مستوطنة،
غير قانونية طبعًا،
بيسكن هذه المستوطنات 500 ألف مستوطن.
لكن ما بين 2017 و2021،
منح الجيش الإسرائيلي 33 تصريح للفلسطينيين عشان يقدروا يبنوا،
على الناحية التانية، الجيش الإسرائيلي هدم أكتر من 1150 بيت،
وادّى المستوطنين الغير شرعيين 1100 تصريح بناء!
الفلسطيني اللي بيتهدم بيته وبيتشرد،
ما يقدرش حتى ينصب خيمة يعيش فيها، من غير تصريح من الجيش الإسرائيلي،
واللي طبعًا مش بياخده.
- "طب نروح فين؟!" - "ما نعرفش، اتصرف!"
الله! دُول كدا قافلين الحنفية أوي!
الحقيقة، يا عزيزي، إن هما مش قافلينها مجازيًا،
لأ، قافلينها حرفيًا.
الميّه، اللي المفروض إنها حق أساسي لأي إنسان،
بيوصل منها للمستوطن 300 لتر في اليوم،
بينما الفلسطيني بيستنى الميّه تملا خزّانه، كل 15 يوم،
من الحكومة والشركات الإسرائيلية!
وغالبًا، نصيبه اليومي ما بيزيدش عن 80 لتر!
دا أقل من الـ100 لتر اللي قررتهم "منظمة الصحة العالمية."
ودا مش نقص ميّه، إنما تمييز مُتعمَّد في التوزيع،
بين الفلسطيني والإسرائيلي.
ولو انت عايش في "غزّة"، هيكون ردّك، "هو انتم عندكم ميّه أصلًا؟!"
في "غزّة"، بيعيش 2 مليون إنسان،
في مساحة 360 كيلومتر مربع،
ما فيش حواجز، ما فيش بوابات،
دا لأن القطاع أصلًا كله مُحاصَر!
ما بيربطهومش بالعالم لا مينا ولا مطار ولا قطر!
ما فيش شيء بيدخل أو بيخرج غير بإذن الجيش الإسرائيلي!
لدرجة إن بعض المصادر بتقول
إن الجيش الإسرائيلي بيتحكم في عدد الـCalories اللي بتدخل للمواطنين جوا القطاع،
بيحسب فيه أد إيه أكل داخل، على عدد السكان،
وبالتالي، كل واحد هياخد كام "كالوري" في اليوم!
أرض القطاع معظمها غير صالح للزراعة،
مياهه الجوفية ملوثة،
%90 منها غير صالحة للاستهلاك الآدمي،
أو حتى للزراعة،
أكل 80% من السكان بيعتمد على المساعدات الدولية!
ما فيش حتى نور مستديم،
عشان تشوف على ضوئه بؤس المشهد!
احتياج "غزّة" من الكهربا 560 ميجا وات،
مش بيوصلّها غير 200 ميجا وات بس!
في بيئة زي دي، نسبة البطالة 50%،
وبالرغم من إن نسبة الأطفال هي النسبة الغالبة،
إلا إن معظم مدارس القطاع اتدمرت!
على الرغم من إن "إسرائيل" مش محتلة "غزّة" عسكريًا،
إلا إنها حوّلتها لسجن كبير، هي بس اللي معاها مفتاحه،
واللي بتعتبره اللجنة الدولية للصليب الأحمر
انتهاك كامل لاتفاقية "جنيف"!
على حسب كلام الأكاديمي الإسرائيلي "أورين يفتاشيل"،
"إسرائيل" ديقمراطية إثنية، Ethnocracy،
دولة بتخدم اليهود بس!
نظام عشان يأكّد نقاءه وهويته،
مستحيل يحصل بدون أضرار فادحة لأي حد تاني عايش معاه.
"إسرائيل" دولة فَصْل عنصري، Apartheid State،
دا مش كلامي، دا كلام "نعوم تشومسكي"،
دا كلام الـHuman Rights Watch
دا كلام "منظمة العفو الدولية"،
دا كلام وزير التعليم الإسرائيلي بنفسه!
"إسرائيل" دولة فَصْل عنصري!
كل اللي أنا قلتهولك دا خلال الحلقة،
من ساعة ما الصهيونية كانت مجرد فكرة،
لحد اللحظة اللي احنا موجودين فيها دلوقتي،
بيقول إن الـApartheid أو "الفَصْل العنصري"
هو التطور الطبيعي جدًا للفكرة الأصلية،
إن الهوية هتحدد حقوق الناس،
وإن الفلسطينيين، على أساس هويتهم دي، هيتحرموا من حقوقهم!
عالم نتمنى إنه ينتهي بسرعة،
وإن الفلسطينيين يحصلوا على حقوقهم لأنهم بالأساس بشر، وفلسطينيين.
حاولنا مع بعض نفهم جذور هذا الواقع،
ونفهم ازاي نشأت هذه القصة وازاي اتطورت، وازاي اتعقدت!
بحيث يمكن لمّا نفهم هذا الواقع السيئ،
يبقى عندنا خيال نتصور بيه واقع أحسن،
دي الحاجة اللي في الآخر بتخلّينا بشر.